amanoisuno/poet huggingface dataset:
堪笑  其三 方岳
堪笑劉安苦學僊，雲中雞犬事茫然。早知官職乃如許，悔不人間差自賢。
堪笑  其四 方岳
堪笑山陽漢鼎移，智如文若豈難知。定嫌佐命居人後，略一昌言死亦癡。
堪笑  其五 方岳
堪笑張華死不休，謾精象數古無儔。中台星拆何曾識，祗識龍泉動斗牛。
入閩  其一 方岳
山雲底事夜來雨，藏却奇峰不與看。政說雨中看更好，劃然捲起出晴巒。
入閩  其二 方岳
雪龍怒吼出山去，二十里雲行上天。老去極知詩力退，只將日曆記山川。
遊九曲  其一 方岳
掀蓬仰看玉崢嶸，借得漁船一日晴。九曲水窮山雨急，老僊於我豈無情。
遊九曲  其二 方岳
鶴怨空山久勒文，買船又訪武夷君。一聲鐵笛不知處，但覺滿身生白雲。
遊九曲  其三 方岳
莫問神僊定有無，地靈斷不著凡夫。我來便覺芒鞋好，飛上前山不用扶。
又和晦翁櫂歌  其一 方岳
燒藥爐存草亦靈，煮茶竈冷水猶清。老僊一去無消息，只有飛泉落珮聲。
又和晦翁櫂歌  其二 方岳
桃花認得捕魚船，醉著歸來月滿川。山鬼已磨蒼玉碧，要留名字與風烟。
又和晦翁櫂歌  其三 方岳
家在清溪第幾峯，誰搴薜荔採芙蓉。漁歌未斷忽歸去，翠壁一重雲一重。
又和晦翁櫂歌  其四 方岳
羣仙曾此醉𨠵船，插向蒼厓不記年。蕙帳夜寒聞鶴語，人民城郭自堪憐。
又和晦翁櫂歌  其五 方岳
宿雨留雲被半巖，晴光飄散雪毿毿。沾衣不識骨輕重，下有老龍無底潭。
又和晦翁櫂歌  其六 方岳
竹遶寒棲蘚徑深，莖莖手種玉成林。翠屏向晚無人對，猶識先生一寸心。
又和晦翁櫂歌  其七 方岳
又撐小艇過前灣，竹外庵居晝掩關。桃李無言開未了，春風元自不曾閒。
又和晦翁櫂歌  其八 方岳
雲氣藏山雪捲灘，地靈不與俗人看。一篙略借秋崖便，九曲欲窮山雨寒。
又和晦翁櫂歌  其九 方岳
莫說水窮山勢開，匆匆急棹酒船回。溪山欲盡興無盡，撐入白雲深處來。
又和晦翁櫂歌  其一○ 方岳
乘興而來亦偶然，誰將陰壑作晴川。笋輿更問星村路，去看溪南一線天。
次韻方教采芹亭  其一 方岳
手劚風烟不占多，春來物物是陽和。極知山與詩爲地，老去無詩奈若何。
次韻方教采芹亭  其二 方岳
亭與樵嵐一樣新，詩書不受世間塵。清風明月來無盡，不在溪山只在人。
次韻方教采芹亭  其三 方岳
竹外清溪溪外峯，誰搴薜荔采芙蓉。所思渺渺隔何許，我欲從之騎九龍。
次韻方教采芹亭  其四 方岳
終日看山自一奇，寒溪更與月相宜。采芹人去夜岑寂，政是先生得意時。
次韻方教采芹亭  其五 方岳
莫問秋風八月槎，一簑欲老水之涯。筆床茶竈肯同住，畢竟吾宗是作家。
次韻方教采芹亭  其六 方岳
客懷老去向誰開，白雪莖莖不用栽。只有愛書餘習在，待携殘藁過溪來。
次韻方教采芹亭  其七 方岳
默坐焚香儘自佳，莫隨俗眼亂空花。古今人物不相及，元只中間隔一些。
次韻方教采芹亭  其八 方岳
山自西來玉作層，千峯住處一溪縈。宜晴宜雨乍明滅，不是老天無十成。
次韻方教采芹亭  其九 方岳
山是烏山落一支，徑煩詩眼相亭基。舞雩人在春風裏，清坐不言山更奇。
次韻方教采芹亭  其一○ 方岳
研朱滴露月三更，見說羣書作堵環。君自苦於經傳癖，不如借我去看山。
次韻宋尚書山居 日涉園 方岳
老石山苔手自治，愛閒詩最與山宜。園官莫惜頻來往，破費春風又幾時。
次韻宋尚書山居 虛靜堂 方岳
世事鷗忘句肯卑，雲深料理舊花枝。了無一鳥傳幽意，只對青山自解頤。
次韻宋尚書山居 息齋 方岳
塵途長逐衆人忙，不抵齋扉一枕凉。世路巇嶇吾倦至，底須辛苦爲膏粱。
次韻宋尚書山居 見南山亭 方岳
能令詩腹化神奇，香到黄花秋力微。我醉悠然山亦醉，竹深啼鳥自忘機。
次韻宋尚書山居 賦梅堂 方岳
夜草春牋奏玉皇，橫波曾識水曹郎。硯香留得東風在，一吐嵬崔冰雪腸。
次韻宋尚書山居 𪟷然堂 方岳
心亦元如止水淵，斷無塵想到諸賢。左蝸不斷追𪟷夢，說與青山恐未然。
次韻宋尚書山居 亦樂堂 方岳
分得山雲老一瓢，夢寒不記紫宸朝。無人畫出閒中味，吟入梅花雪逕遥。
次韻宋尚書山居 醉陶軒 方岳
時復中之興已高，是非一付與春醪。向來醉眼略四海，粗記柴桑人姓陶。
題鄭尉愛山樓  其一 方岳
青山不入俗士眼，誰肯著樓招喚渠。徑草不鋤花又老，一簾新雨了殘書。
題鄭尉愛山樓  其二 方岳
三間屋與佛同住，紙帳梅花烟雨寒。有客肯來清話否，上樓借與好山看。
雨中 方岳
春泥得雨滑於鏡，曉樹带雲淡似圖。只作尋詩看便了，梅花曾識灞橋馿。
別湯卿不值 方岳
雲深只以竹爲牆，新雨纔乾逕草長。野鶴已隨溪客遠，一方玄玉带詩香。
將入僊都 方岳
客如我亦未爲俗，著我於中何忝渠。苦作春陰愁又絕，蕙花香冷雨疎疎。
洞元觀 方岳
窗林綠氣冷香彜，山带斜暉半入溪。幽鳥似嫌人至數，瞥然飛過隔林啼。
過縉雲胡君作茶古松下叢蘭中 方岳
十丈蒼皮带雪僵，山雲歸晚泊書床。不緣曾讀離騷熟，蘭亦欺人未肯香。
飲荼䕷花下招蔡公慶 方岳
春工管不了霓裳，風自南來占取香。一夜謝池晴雪滿，無人說與蔡中郎。
次韻酬清脩老 方岳
玉堂老作清脩記，曾許渠爲我輩人。髣髴三生虎溪笑，偶然一見面如春。
過楚道人舍  其一 方岳
紛紛俗子俗到骨，對面有山那得看。不料楚髯能辨此，夜深月冷石闌干。
過楚道人舍  其二 方岳
平生詩友劉賓客，醉墨曾傳到雪廬。煞說竹溪茅屋好，便能詩亦不如渠。
次韻清脩老墨梅新茗 方岳
此詩合讓簡齋老，盡洗世間聲色塵。我更鑿空難著語，蹇馿粗記雪橋春。
次韻宋尚書山居十五詠 駐屐亭 方岳
等得輕晴便一來，逢花不住恐花猜。丁寧莫掛桄榔去，怕損亭前稱意苔。
次韻宋尚書山居十五詠 金沙荼蘼徑 方岳
露浥晴光對洗粧，柔條無力不成行。阿環淡竚阿嬌麗，一種風流各自香。
次韻宋尚書山居十五詠 竹徑 方岳
此君老去更風猷，冰雪生寒我輩流。穿徑略容携客共，交情疇昔雅相投。
次韻宋尚書山居十五詠 清音亭 方岳
浄洗從前兩耳埃，溪聲併逐雨聲來。此奇頼有詩能領，一笑鍾期安在哉。
次韻宋尚書山居十五詠 海棠徑 方岳
酒瀉銀壺莫近傍，怕驚花睡損殘粧。擬題報答春風句，也恐春風未敢當。
次韻宋尚書山居十五詠 爛柯臺 方岳
玉行敲斷欲生塵，翻手那知局面新。到了不妨饒一著，旁觀自有識機人。
次韻宋尚書山居十五詠 茶巖 方岳
壑底雲香不等雷，便携石鼎與俱來。鵓鳩喚得西溪雨，頓得春從齒頰回。
次韻宋尚書山居十五詠 見一菴 方岳
有山如此且深登，等一逍遥鷃與鵬。只作住菴看便了，華陽銜亦不須稱。
次韻宋尚書山居十五詠 卧雲庵 方岳
半塢雲侵蘚石床，向來憂樂已俱忘。牆西有竹曾留鶴，夢亦相携入帝鄉。
次韻宋尚書山居十五詠 梅坡 方岳
風雪灞橋籬落間，寒馿乘興寄曾攀。三生習氣除難盡，也許渠分一半山。
次韻宋尚書山居十五詠 木瓜塢 方岳
與山作計未爲疎，儘有奇功可屢書。但得相尋雙脚健，不須論報計瓊璩。
次韻宋尚書山居十五詠 見溪亭 方岳
碧壺時與故人提，山带僧鐘日去西。深不知寒雙鷺浴，雪灘烟重碎玻璃。
次韻宋尚書山居十五詠 正己亭 方岳
少日橫刀屬兩鞬，玉花曾幾試戎韉。歸來聊復觀仁耳，不在驚鴻落勁弦。
次韻宋尚書山居十五詠 紫陽閣 方岳
隔岸烟雲一望間，夜深笙鶴與俱還。不緣曾識謫僊面，未必烟雲住此山。
次韻宋尚書山居十五詠 東齋 方岳
佳木扶疎漏曉暾，書床留得夜來雲。幽經談盡無功課，自理東窗芝朮熏。
記客語  其一 方岳
蒲萄斗酒自堪醉，何用苦博西凉州。使我堆錢一百屋，醉倒春風更掉頭。
記客語  其二 方岳
嬭婆關節入書館，政可倨坐令庭參。吾曹致身苟如此，九淵驪頷令誰探。
次韻趙僉爲趙宰畫野水多於地春山半是雲蓋宰之尊公詩也 方岳
竹屋無人肯見過，寒雲自傍釣船多。老僊更在雲深處，奈此春山野水何。
賣花翁 方岳
不論袍紫與鞓紅，一朵千金費化工。人共醉花花亦醉，莫教山圃不春風。
汪聖權自開壽域作小亭其前植桂環之謁予作扁有詩云不分桂籍一毫月枉踏槐花十八秋其志亦可悲也已爲題曰桂穴而系之詩  其一 方岳
老蠶作繭自纏裹，不肯生前只麽休。却後百年牢記取，滿身明月桂花秋。
汪聖權自開壽域作小亭其前植桂環之謁予作扁有詩云不分桂籍一毫月枉踏槐花十八秋其志亦可悲也已爲題曰桂穴而系之詩  其二 方岳
白頭不了秋風債，桂穴鋤雲種一枝。與世今迷日五色，莫教地下有人知。
獨立  其一 方岳
村夫子挾兔園冊，教得黄鸝解讀書。能記蒙求中一句，百般嬌姹可憐渠。
獨立  其二 方岳
從來人說天難做，纔怨春陰又怨晴。昨夜雷驅三尺水，更愁橋斷不通行。
贈談命者趙生自號千兩金 方岳
人間萬事一盃酒，之子五行千兩金。聽我自窮詩自老，半江明月葦花深。
至日 方岳
至日觀書不幾行，梅梢橫影月昏黄。漢家紅影無人見，未必曾添一線長。
梅花十絕  其一 方岳
儘道春風有等差，從前謾語待詩家。今年雪屋親曾見，的當南枝先著花。
梅花十絕  其二 方岳
日日尋梅未肯春，幾番和月倚吟身。一枝斜入叢篁裏，人不見渠渠見人。
梅花十絕  其三 方岳
自有詩來幾許詩，玉堂吹徹又茅茨。阿誰不愛梅花句，未省梅花愛阿誰。
梅花十絕  其四 方岳
是處溪橋淺带流，山中別有一深幽。規模略比林君復，開上風烟頂𩕳頭。
梅花十絕  其五 方岳
自插斜枝墊角巾，詩狂又有老精神。黄昏酒醒欲歸去，月出山來喚住人。
梅花十絕  其六 方岳
老樹生苔凍欲枯，山村雪意晚糢糊。一梢橫打竹邊過，造化工成水墨圖。
梅花十絕  其七 方岳
逋僊解道影南斜，二百年來蔑以加。別有脫胎詩一句，自從梅後更無花。
梅花十絕  其八 方岳
三分香有七分清，月冷霜寒太瘦生。山澤之儒君識否，樂天姓氏謫僊名。
梅花十絕  其九 方岳
有梅無雪不精神，有雪無詩俗了人。薄暮詩成天又雪，與梅併作十分春。
梅花十絕  其一○ 方岳
竹緣貨殖比封君，松愛微官不避秦。至竟羞與噲等伍，歲寒誰障庾公塵。
即事  其一 方岳
野逕孤橫雪外枝，歲寒了不受春知。世間所謂奇男子，除却梅花更是誰。
即事  其二 方岳
荒烟疎樹野人家，竹外尋詩一逕斜。山鳥亦知人意思，忽翻殘雪啄梅花。
二月朔日食陰雨不見 方岳
飛飛細雨濕花朝，不省陽烏影動摇。晚色漏晴山又紫，始知陰沴已潛消。
苦雨  其一 方岳
稼欲登場只等晴，入倉方始是收成。雨須小住爲佳耳，已約鄰翁話太平。
苦雨  其二 方岳
翁自無田望有秋，有秋翁自飽齁齁。此愁不遣吾人管，欲遣何人管此愁。
除夜  其一 方岳
日月無根走彈丸，年來年去幾椒盤。秋崖老却渾閒事，老却梅花不耐寒。
除夜  其二 方岳
莫嫌工部太侵尋，老杜稱呼直到今。我但六年難改口，不知老杜更年深。
除夜  其三 方岳
春缸落面滑於油，旋潑醅來不用篘。窮鬼相隨政相熟，莫題荼壘惱渠休。
除夜  其四 方岳
山中寒盡不知年，只道梅花欲雪天。未到五更春已動，乾坤生意本無邊。
除夜  其五 方岳
不是催租夜打門，那知寶祐改新元。人間測度春風意，李白桃紅又一番。
除夜  其六 方岳
盡處生機衮衮新，花情柳思已精神。歲堂堂去誰能守，睡到明朝又是春。
立春日雷  其一 方岳
勝裏春從午夜回，自挑生菜壓春醅。阿香不解人間事，便駕雷車送雨來。
立春日雷  其二 方岳
出地奔霆便發聲，寒花衰草亦欣榮。天公只要新羣聽，不等春來蟄已驚。
獨立 方岳
茅茨烟樹水溶溶，籬落人家带晚舂。獨立西風無一事，自撐短艇看芙蓉。
悼栖雲主人 方岳
羽士巖前烟樹深，亂雲堆屋自無心。鶴驚蕙帳夜岑寂，霜月正寒愁不禁。
挽曹侍郎  其一 方岳
諸老各凋零，公乎獨典刑。草堂春得句，雪戶夜談經。歲月頭從白，江山眼共青。斯文今已矣，天亦自冥冥。
挽曹侍郎  其二 方岳
一角玉麟寒，何心獬豸冠。滿腔秋沆瀣，披腹玉琅玕。講入經三昧，書成義不刊。陽城遺碣在，老淚不勝彈。
挽曹侍郎  其三 方岳
筆橐上嚴宸，真爲侍從臣。袖中周禮在，言外孔堂春。亟草閒居賦，寧慙勇退人。空餘文作塚，書带已成塵。
挽曹侍郎  其四 方岳
我昔識平川，初鳴偃室絃。議題春雨夜，探榜晚秋天。兩柳今安在，枯梅畫不傳。向來詩酒地，獨立意茫然。
齋宿學宮 方岳
竹外一燈青，殘書伴古廳。葉乾聞雨急，山近覺嵐腥。多病身爲累，無心夢亦靈。明朝有癡事，須到采芹亭。
山居十首  其一 方岳
我愛山居好，林梢一片晴。野烟禽誶語，春水柳閒情。蘚石隨行枕，藤花醒酒羹。吾詩不堪煮，亦足了吾生。
山居十首  其二 方岳
我愛山居好，紅稠處處花。雲粘居士屩，藤覆野人家。入饌春燒筍，分燈夜作茶。無人共襟抱，烟雨話桑麻。
山居十首  其三 方岳
我愛山居好，閒吟樹倚身。田園無事日，天地自由人。野竹窮三逕，山苗草八珍。醉歸渾不記，黄犢自知津。
山居十首  其四 方岳
我愛山居好，林霏曉未開。龍蛇松薜荔，虎兕石莓苔。太古雲猶在，常時雨亦來。暝巖眠處冷，不記到蓬萊。
山居十首  其五 方岳
我愛山居好，堆豗忽坐忘。草塘銀潑剌，庵戶鐵琅璫。只道雲藏塢，那知市隔牆。人嫌吾寂寞，吾亦笑人忙。
山居十首  其六 方岳
我愛山居好，躋攀繚暝烟。偃松低可坐，橫石劣容眠。菊徑重陽酒，梅花雪後天。一筇吾事足，與世自無緣。
山居十首  其七 方岳
我愛山居好，乾坤自一丘。牡丹新富貴，楊柳舊風流。婦喜醅新熟，兒誇麥有秋。人生行樂耳，身外更何求。
山居十首  其八 方岳
我愛山居好，新篁綠上竿。草蕃侵路狹，地闊占雲寬。山響棋聲濕，堂深樹影寒。柴門底須掩，非意不相干。
山居十首  其九 方岳
我愛山居好，遥岑碧四圍。雲沈平釣石，草蔓亞樵扉。野水喧姑惡，春陰怨姊歸。坐來還失笑，吾道是耶非。
山居十首  其一○ 方岳
我愛山居好，畦蔬手自耘。鳥聲穿戶過，鶴唳隔村聞。石溜渾如雨，溪船盡是雲。煩君謝逋客，不用北山文。
意行 方岳
小彴通幽徑，半山生夕陰。鳥聲花外急，春意柳邊深。人事雲無定，吾生日已沈。不知松作麽，也換去年心。
送章監丞守廣信  其一 方岳
近世無佳郡，中朝有此公。再三疑壞證，第一是貪風。野雪深耕耒，春苔蝕缿筒。龔黄只如此，爲問玉山翁。
送章監丞守廣信  其二 方岳
勇去何爲者，尋盟少可人。雁聲江國曉，梅蕊雪籬春。同舍誰如子，爲州獨有親。月巖吟處碧，物物是吾仁。
社日次韻  其一 方岳
社日神林鼓，豐年處處祈。水痕深浸穀，野燒暖生薇。農務相尋急，吾詩不療饑。夜長閒扣角，亦喜飯牛肥。
社日次韻  其二 方岳
邂逅治聾酒，春風免破除。燕來雙鬢雪，花覆一床書。野碓生茨草，山盂飽飯蔬。宰平無此手，自覺老懷紓。
五月初四大水 方岳
山雲一夜雨，溪漲疾於飛。小市通爲壑，幽居半及扉。木披龍有迹，牆斷鶴無歸。書帙方狼籍，誰看舊釣磯。
不寐  其一 方岳
不寐何爲者，幽居事更稠。怯風思鶴冷，聞雨爲花愁。草合妨遊屐，沙崩壓釣舟。春蓑故無恙，欹枕數更籌。
不寐  其二 方岳
不寐何爲者，閒人最號忙。釀方傳得法，詩未足成章。藥草霜多損，寒蔬雨半荒。幸無天下責，夔卨在巖廊。
次韻林同年 方岳
歲月半行李，與君荆蔞間。十年場屋夢，何日道家山。征棹江千里，雩壇月一間。豈無經濟意，生世政多囏。
次韻話別 方岳
一雨桐江滑，佳哉月一篷。歸猶慙怨鶴，悔不蚤冥鴻。涉世書無用，尋山酒有功。諸人如見問，貧耳却非窮。
程伯茂尊公挽詩 方岳
雨昏先友記，猶復有斯人。周易相傳授，唐衫自隠淪。翳桑秋廩共，結草夜臺春。爲酹月塘月，何年琢石麟。
知瑞州羅大夫挽詩 方岳
汙俗狂瀾倒，公平今獨賢。折腰慙爲米，絕口不言錢。筆橐名臣後，簞瓢素士先。只消廉吏字，題作墓門鎸。
用趙尉韻寄題約山樓 方岳
可人期不至，樓外有佳山。幾點寒林畫，一簾秋水環。只煩詩五字，相與月三間。貴賤交情薄，何妨自往還。
阻風 方岳
佳處何妨住，江晴倚落暉。野船穿樹過，沙鳥带雲飛。寺有唐碑古，山羞漢鼎非。長安多過客，留墨滿苔磯。
知郡陳告院挽詩 方岳
舊隠真僊宅，論詩得老干。雲沈海屋古，書擁雪燈殘。一棹橫秋色，九華生暮寒。空餘青眼在，肯作故人看。
次韻酬戴式之 方岳
山房秋蘚滑，吾亦爲詩來。家遠雁初到，邊寒菊未開。貧知心事古，老覺鬢毛催。能共清談否，呼童急洗杯。
再用韻約式之 方岳
已掃秋庭月，蹇馿來未來。一官連我俗，雙眼向誰開。書癖工爲祟，詩窮不受催。是中惟酒可，到手莫停杯。
寄姪 方岳
爾亦爲貧驅，窗間硯欲枯。自從村墅別，曾到陝山無。寒圃應肥菜，秋霖怕損租。有書供夜讀，時一喚吾雛。
送呂提幹併簡謝泉 方岳
山雲一夜雨，穩放過閶船。坑發寧遺壙，民貧不爲錢。范碑秋寺古，楚觀暮江前。寄謝東山老，靈砂併欲僊。
送劉子範倅宜春 方岳
一念到吾親，人間萬事輕。鄰州纔半刺，行李只諸生。問路重陽雨，迎家兩日程。笑談燈火夜，邊雁自秋聲。
送應武諭倅廬陵 方岳
乞倅廬陵郡，予爲第一人。天慳終未肯，人好自相親。諸老詩書在，平園草木春。鷗朋嘲薄分，山屐蝕京塵。
敬亭道中 方岳
小謝曾臨郡，山應自識詩。空餘春草夢，無復敬亭碑。暝色如相覓，秋雲不受吹。買魚尋宿處，烟水有茅茨。
宿奉聖寺下 方岳
幽事隨人撰，茲行亦屢逢。飯多依釣艇，宿喜近僧鐘。野水連秋暝，溪烟急晚舂。誠齋題石老，細讀得從容。
舟次當塗 方岳
一似餘杭路，寒洲半是蘆。客依秋泊岸，漁带晚收罛。遠樹齊於薺，平蕪雜以鳬。可憐沙上月，相見又當塗。
七夕鄭文振席上姬有楚雲者爲作三弄 方岳
帝子經年別，秋風遠客情。斷雲含宿雨，古木落寒聲。河漢低逾潤，江潮夜未平。巫雲莫吹笛，吾意正凄清。
次韻王尉 方岳
雪屋誰堪語，惟愁鶴共居。夢靈山有分，門冷客無書。詩豈於人癖，吾元與世疎。窮知書作祟，牽率費春鋤。
寄湯卿 方岳
書冊依官屋，何如自在身。且無山得看，猶有竹相鄰。性野回書懶，詩癡易藁頻。便歸吾已俗，往往白鷗嗔。
舟次嚴陵  其一 方岳
人語山相應，舟行岸自移。魚因寒越雋，鷺到晚猶饑。歲盡難爲客，江晴易得詩。渺予烟水闊，何以此行爲。
舟次嚴陵  其二 方岳
與雁分洲宿，連雲做夢清。江風人事老，夜雨客心驚。潮急仍吞瀨，更寒不過城。子陵吾所韙，簑外底須名。
送別史僉 方岳
二月寒如此，君胡不少留。夕陽隨水去，春草泥人愁。江上三年別，詩邊兩鬢秋。折腰貧尚爾，天地一扁舟。
熱甚有懷山間 方岳
終是山間別，寒泉在脚邊。戲魚爭美蔭，啼鳥破佳眠。山寂夜如水，僧閒日抵年。欲來來未得，戽斗救枯田。
寄魯山兄 方岳
摇落山城暮，行人返照邊。亂蟬鳴古柳，獨鶴下遥川。秋事無多日，寒花又一年。故應深夜雨，重憶對床眠。
次韻王尉天寧晚飯 方岳
借得山房住，清溪带晚林。雲應隨鶴宿，詩亦對僧吟。杯滑知能雋，窗深苦易陰。劇知歸思浩，吾亦識琴心。
煮茶 方岳
瀑近春風濕，松花滿石壇。不知茶鼎沸，但覺雨聲寒。山好僧吟久，雲深鶴睡寬。詩成不須寫，怕有俗人看。
猿 方岳
三峽巴江水，何年離爾羣。艱難俱未免，清切不堪聞。羈旅仍春浦，愁懷况暮雲。尚思靈澗冷，蘿蔦月紛紛。
解榻 方岳
解榻留雲宿，山居事事幽。長貧吾道在，多病此生浮。野色連溪暝，蟲聲滿院秋。那知一丁字，蚤白十年頭。
聽雨 方岳
竹齋眠聽雨，夢裏長青苔。門寂山相對，身閒鳥不猜。客應嫌酒盡，花却爲詩開。莫下簾尤好，恐妨雲徃來。
初秋 方岳
殘暑何時退，秋風日夜生。已嫌湘簟冷，稍覺楚天清。山路晴猶濕，星河夜自明。時聞梧葉落，一似打門聲。
晚興 方岳
山淡長疑雨，看山自撚髭。暝雲延晚逕，秋蔓亞疎籬。院靜凉於水，人閒瘦似詩。移床眠對竹，莫與俗人知。
送子用弟遊學番昜 方岳
頓覺溪流滑，番湖草欲春。船輕携硯易，家近寄書頻。山雨同離別，寒窗自寵珍。但於燈火夜，報子倚門親。
唐律十首  其一 方岳
雲木上蒼冥，行藏只草亭。雁隨秋到早，山入市來青。投老餘漁具，能詩例鶴形。髮根風露入，肺渴喜初醒。
唐律十首  其二 方岳
盡日此徘徊，青粘兩屨苔。鳥聲穿戶去，暝色過溪來。象齒劙鞭茁，銀刀罾繪材。空山人自老，醉眼向誰開。
唐律十首  其三 方岳
有客共攢眉，蠶叢事可悲。渡瀘諸葛表，哀汴老韓詩。誰又青冥鉞，吾方白接䍦。神謨自堅定，豺虎莫恫疑。
唐律十首  其四 方岳
松露滴深幽，山寒草逕秋。蔓藤行伏兔，野竹上牽牛。日月雙車轂，乾坤一傳郵。功名成底事，何苦覓封侯。
唐律十首  其五 方岳
捲雨對遥岑，詩寒不自禁。猿猱三徑小，虎豹九關深。道眼虛空界，閒身自在心。荷鋤今亦倦，年與病相尋。
唐律十首  其六 方岳
老去脚猶輕，吟邊不杖行。孤亭深野色，高木易秋聲。歲事纔中熟，山居亦太平。不辭遭泥飲，謹勿殺能鳴。
唐律十首  其七 方岳
經月魃爲妖，連宵雨似潮。山田禾側耳，野漲樹平腰。古語天難做，民生日不聊。忍饑吾亦慣，古色一簞瓢。
唐律十首  其八 方岳
寂寞斷過從，行山又一重。烟村秋色畫，茅屋夕陽舂。得句多題竹，觀書半倚松。心閒身已老，悔不早歸農。
唐律十首  其九 方岳
谷口豈其卿，胡然朝市爭。遠山長晚色，幽鳥乍春聲。老覺人情薄，閒於世累輕。早紅香可飯，何必又魚羹。
唐律十首  其一○ 方岳
吾亦愛吾貧，樵山採墮薪。百年雙短鬢，九職一閒民。秋蔓茶僧老，春泓酒母淳。兩生誰可致，此外不關身。
挽彭制機  其一 方岳
場屋崢嶸氣，雖平豈易干。江湖雙鬢古，師友一燈寒。戍柝猶傳檄，漁烟自釣竿。極知書有種，吾道未凋殘。
挽彭制機  其二 方岳
山中亦云樂，蔬甲手耘芟。面熟鳥窺戶，眼生雲穴巖。樹蟠根可坐，路礙石休劖。每笑陶弘景，猶將隠結銜。
簡杜子昕節邠 方岳
買屋湖邊住，湖光入酒巵。向來多說劍，老去只耽詩。時序寬衣带，年華上鬢絲。肯收湖海氣，了事覺兒癡。
出關 方岳
江雨正冥冥，江鷗聚晚汀。雲深城闕麗，潮落海門青。宇宙雙蓬鬢，江湖幾驛亭。不須關卒邏，吾亦厭銅腥。
泊歙浦 方岳
此路難爲別，丹楓似去年。人行秋色裏，雁落客愁邊。霜月欹寒渚，江聲驚夜船。孤城吹角處，獨立渺風烟。
重陽 方岳
古岸維舟夜，蕭蕭秋葉丹。野烟連竹暗，江雨灑燈寒。亦喜重陽健，誰知行路難。吾親應念我，更把菊花看。
九日 方岳
逢人提菊賣，方省是重陽。山曉雨初霽，江秋樹亦凉。年華猶故我，烽火更殊鄉。有客那無酒，令人憶草堂。
秋曉登山 方岳
發興在丘林，其如老見尋。身餘持蟹手，脚負看山心。秋色蒼厓暝，曉籬黄葉深。惟應負苓者，來往古松陰。
蘭溪晚泊 方岳
岸岸蘆花白，空江多月明。一簾秋色老，千里暮雲平。寒入霜前韭，香傳雨後橙。煩詩題品看，此酒舊知名。
八詠樓 方岳
郡古低臨水，城荒早閉門。岸沙分路細，江南带雲昏。山豈緣詩瘦，樓應厭市喧。前朝碑尚在，半已蝕苔痕。
次韻趙尉 方岳
括山隨處好，况復有詩人。粘壁多詩藁，看山少訟塵。夜寒琴伴月，香冷硯生春。鶴亦能留客，敲門不厭頻。
次韻陳湯卿  其一 方岳
括蒼烟雨頂，客木晚巑岏。家遠書難到，雲深夢亦寒。僧邀携茗試，客許借詩看。琴冷梅花月，何時爲一彈。
次韻陳湯卿  其二 方岳
野逕漁樵共，霜寒江上村。亂山橫紫翠，孤笛送黄昏。滿壁題詩暗，連牆貰酒渾。往來今已熟，稚子又譍門。
次梁倅錄囚上饒 方岳
此老清如許，寧求使節知。檄分風憲重，山到月巖奇。秋色深宜雨，寒花併入詩。聖朝本仁厚，鼠輩亦吾兒。
陳帳管尊公挽詩 方岳
不獨於書癖，論邊語亦奇。丘園身竟老，場屋世誰知。客下陳蕃榻，人傳竇諫碑。九華山翠外，煙草正離離。
道中連雨  其一 方岳
老屋村舂急，歸鴉半暝煙。斷厓留宿雨，野水沒春田。昨夢山須記，幽情鳥不傳。也知晴更好，草木已爭妍。
道中連雨  其二 方岳
蚤晏逢人問，荒村店亦稀。竹輿穿雨過，沙鳥带雲飛。野渡疑無樹，春山儘有薇。不緣詩是伴，誰與倚荆扉。
道中連雨  其三 方岳
塵蝕貂裘敝，吾生奈爾何。雷聲春蟄怒，山意暮寒多。窮不彈長鋏，歸應負短簑。自知機事淺，或可共鷗波。
次韻汪少卿贈別 方岳
一詩傳戟外，春亦肯隨行。老不論圭瓚，寒於嚼水晶。夢驚池草合，香泛墨花輕。立盡沙頭月，鷗清睡不成。
次韻酬其乂 方岳
心事一鷗輕，郵籤夜卜程。春寒眼對雨，別久語連明。硯有詩能秀，山於夢亦清。歙溪多老石，一一待題名。
再用汪少卿韻 方岳
畢竟春晴好，楊花也送行。驛程寒冉冉，江樹曉晶晶。水長船能駛，詩多擔轉輕。江湖吾倦矣，茅屋幾時成。
次韻別元可 方岳
帆带春風夢，鷗知遠客心。暮愁隨雨做，逸興與江深。書不厭頻讀，詩須放淡吟。絕憐寒食酒，與子不同斟。
次韻趙尉 方岳
昨過騎馿尉，香深茗一杯。杏寒春且住，芹老燕初來。山自相知甚，僊今安在哉。晚洲分鷺宿，了不受嫌猜。
送別薛丞  其一 方岳
肯爲祁山住，晴浮草木春。溪晴隨硯轉，心遠與鷗親。幾佐弦歌舊，寧矜硎刃新。蕭規元好在，傳語憇棠人。
送別薛丞  其二 方岳
題遍南牆玉，與春相伴歸。花明晴岸闊，帆轉暮江肥。鵑老催紅藥，雲香近紫微。檣竿兩燕子，也带笑聲飛。
灼艾 方岳
人生不滿百，憂患况中年。藜莧工爲祟，參苓那得錢。不虞波及晉，聊復火攻燕。一笑遭秦厄，殘書累腹便。
次韻程兄見寄 方岳
舊日曾來處，廳寒雲月閒。坐忘無局務，起晏不朝班。苔竹關幽事，湖山怪老顔。一生憂治世，今轉覺多艱。
被盜 方岳
鼠輩真成誤，吾墉底用穿。近詩貧有藁，舊物冷無氈。輦路沈秋柝，干掫老禁堧。故應萑葦外，薄暮不堪船。
山墅  其一 方岳
竹逕裹茅茨，荒烟晚未炊。氄禽爭灌木，吠犬守巴籬。涉世終於拙，歸田已自遲。老親頭白盡，眠雨話吾私。
山墅  其二 方岳
山沍雪雲低，荒蕪略有蹊。逢人多說虎，隔塢忽聞雞。寒剖蜂房戶，晴分麥町畦。邇來神亦健，薄飯厭羹藜。
山墅  其三 方岳
且莫嫌窮僻，山居儘自奇。候樵分玉蕈，熏穴得香貍。杯雋明冰片，崖寒孕雪芝。不遺吾一美，慙爾野人爲。
山墅  其四 方岳
近况居然野，稱呼只墅民。有詩供課最，無債惱比鄰。性亦無嫌懶，人多不解貧。每過田父宿，吾自認吾真。
山墅  其五 方岳
牛背夕陽暖，沙頭霜葉寒。酒生寧可薄，橘老尚多酸。友昔幾相賣，山吾素所歡。牆陰有茅茨，留得菊花看。
趙尉催築秋崖 方岳
只爾三間屋，吾貧未易云。與山先定謚，有客屢移文。竹喜今年活，梅從隔塢聞。猶嫌灌園力，多爲讀書分。
送王尉歸覲  其一 方岳
喜有吟詩癖，吾儕得往還。客惟依竹語，官只似僧閒。夜雨燈誰共，秋厓藁未刪。柴門黄葉下，別後正須關。
送王尉歸覲  其二 方岳
不以登朝急，歸歟有母慈。新炊甘野薺，秋思老江蘺。薄宦惟琴在，孤征與月隨。幾時湖上去，吾欲報鷗知。
次韻縣圃即事 方岳
鳬鴨能閒暇，相依睡淺波。海棠經雨過，楊柳受春多。未必詩窮在，其如酒病何。閉門春草長，吾亦斷經過。
阻雪  其一 方岳
客飯江豚美，仍須滯此留。竹深通酒舍，沙冷歇漁舟。專與詩爲地，明將雪作愁。此行乘興耳，吾亦儘風猷。
阻雪  其二 方岳
風烟兩不借，此嶺復南崗。陰石無霜滑，寒梅未雪香。逢山貪看畫，得句不成章。月下門須掩，多應說短長。
阻雪  其三 方岳
猶及乾淳舊，廬山一老儒。典墳行楚蜀，科目不臯夔。秋迥人何在，江空樹欲無。重陽風雨近，誰與束生芻。
題宋氏小赤壁 方岳
自有梅花賦，何煩苦覓詩。鶴能嗔客俗，山亦忌人癡。岸斷流春急，峰高吐月遲。吾詩不須刻，萬一老坡知。
題湯郎中玉峽 方岳
平擘蒼厓破，晴空雪溜湍。雙湫嵐氣重，一派雨聲寒。自有雲相伴，只消僧共看。括芽春可煮，移鼎對巑岏。
離括日子安湯卿子貫同宿天寧 方岳
數月蒼州住，山猶有故情。雨如知去日，詩亦了行程。官柳因寒損，僧茶带雪清。怕無書信便，一夜語連明。
次嚴陵 方岳
二月寒如此，楊花不受春。路生尋店早，家近夢歸頻。白鳥無塵事，青山自故人。幾時茅屋下，卜與爾爲鄰。
入歙 方岳
野竹吾鄉路，逢人似故知。社寒催燕早，夜雨勒花遲。草入思連夢，山邀到歙詩。客中春一半，煞是負春彜。
到家 方岳
路遠都無信，燈花亦未知。晴看寒食近，歸及牡丹時。親却俱差健，兒猶不解癡。在家貧亦好，雪夢幾相思。
寄曹雲臺  其一 方岳
尚記梅花否，相看只有君。肯辜清夜夢，去管華山雲。帆到知何日，詩今瘦幾分。惟應問安處，曉角月中聞。
寄曹雲臺  其二 方岳
難得宜春便，經時不報書。雨多花較損，雪盡草頻鋤。燈火貧如故，山林拙未除。有詩無話處，一向閉門居。
訪僧 方岳
夏氣仍清美，疎林綠未交。舊移花亞竹，新乳鳥爭巢。池地多宜箭，山寮只盖茅。每思分一榻，從客借書抄。
次韻王尉致香 方岳
客有知吾癖，能分一雪凉。只將詩意思，自與夢商量。竹密雨聲雋，窗深山意長。研朱對周易，老鼎亦英揚。
挽懶庵處士 方岳
萬事從吾懶，庵居隠者家。酒深牽率月，詩辦事治花。健犢閒耕具，輕鷗憶釣槎。歸來誰晤語，野艇渡寒沙。
次韻秋崖落成 方岳
高亭著處出奇峰，不枉平生此興濃。力士鐺隨狂李白，華陽巾墊郭林宗。菊花籬落秋寥廓，山市人家翠疊重。病起不論雙足繭，層巔更欲試詩筇。
次韻田園居 方岳
带郭林塘儘可居，秫田雖少不如歸。荒烟五畝竹中半，明月一間山四圍。草卧夕陽牛犢健，菊留秋色蟹螯肥。園翁溪友過從慣，怕有人來莫掩扉。
次韻閒中 方岳
玲瓏壓轡繫絨鞍，付與詩人洗眼看。老子只憑雙脚健，梅花相對一溪寒。吾生焉往不三黜，此樂未央并四難。併與竹間孤鶴語，倦飛底用插脩翰。
牛庵睡起 方岳
自束生芻起飯牛，隔林扣角更深幽。半分不得詩書力，一飯常存𤱶畝憂。老去有腸堪貯酒，生來無骨可封侯。開荒厓下田無幾，種秫寧須與婦謀。
牛庵後古松五株 方岳
山中老子一間屋，屋後秦人五大夫。丘壑得專閒日月，衣冠甚偉古眉鬚。計今當是百年物，著我添成六老圖。已有茯苓巢可俯，待烹石鼎療詩癯。
竹下 方岳
松陰竹影當行窩，日日扶筇一再過。與世無求干牘少，對人可語笑談多。一夔一契付公等，某水某丘如我何。歲晚只愁年穀盡，杞其毋棘菊毋莎。
山行 方岳
野鶴相將拄杖前，倚松穿竹各欣然。山行一匝又一日，雲作四鄰今四年。名教之中元有地，吾心以外別無天。平生老僕猶疑我，不是凡夫不是僊。
山中  其一 方岳
久無筋力踞虬龍，西崦東塘漫倚筇。白練带隨紅練带，木夫容並水夫容。寧消幾兩生前屐，忽憶當年飯後鐘。孤負草堂今夜月，徑眠誰與吐奇胸。
山中  其二 方岳
解纓聊復濯滄浪，晞髮松陰蘚石床。有味是貧琳館俸，無功於懶玉函方。自參老子鼻端白，未羨諸公腰下黄。蔗境漸佳惟習靜，筆床茶竈併荒唐。
山中  其三 方岳
已付身心畢竟空，念頭了不到窮通。既愚寧免日三省，是聖未妨時一中。物外禽魚相爾汝，生前烏兔幾西東。誰云雙手都無用，自種山田歲便豐。
探梅 方岳
穿林傍水幾平章，合有春風到草堂。自入冬來多是暖，無尋花處忽聞香。枝南枝北一痕月，山後山前兩屐霜。直看過年開未了，醉吟且放老夫狂。
梅邊約客 方岳
昨日今日雪欲落，一梢兩梢梅正開。携壺野亭醉復醉，折簡故人來不來。山翁意重百金值，俗士面有三寸埃。臨風歎息重歎息，玉飛片片相徘徊。
與客觀雪  其一 方岳
鶴帳奇寒被欲冰，開門千嶂雪崢嶸。頻年無此豐年玉，一夜移將不夜城。富貴園林行樹密，模糊水墨畫圖橫。與詩小住爲佳耳，莫管梅花太瘦生。
與客觀雪  其二 方岳
未怕風威酒亦冰，憑虛吞以氣崢嶸。何人出此六奇計，我輩賢於五字城。松壓釣簑銀獨速，麥分棋局玉縱橫。自然石鼎煎魚眼，解致鄒枚漢兩生。
與客觀雪  其三 方岳
肺渴初供醒酒冰，又思携客上崢嶸。十分宇宙無塵事，一色瓊瑶是化城。病起未堪論斗醉，詩狂且莫到參橫。剡溪可是忙回棹，凍合琉璃作麽生。
次韻梅花  其一 方岳
歲晚何人肯卜鄰，梅於我輩最情親。兩山盡是經行處，一雪不知多少春。先後花隨人意思，橫斜枝寫月精神。寒香嚼得成詩句，落紙雲烟行草真。
次韻梅花  其二 方岳
雲藏山塢塢藏梅，春意適從何許來。天與此翁娛寂寞，日携扶老上崔嵬。草堂須小難爲客，霜月正高誰與杯。分上下番開自好，登臨且莫遣詩催。
次韻鄭總幹  其一 方岳
底須咄咄漫書空，未覺人間欠此翁。黄犢自隨諳寂寞，青山亦諱話窮通。人方怒及水中蟹，我亦冥如天外鴻。醉眼不知人幾品，久將樵牧等三公。
次韻鄭總幹  其二 方岳
我亦思兮天一涯，樊川詩老此曾家。九夫容隔秋風浦，一獨速眠春雨蛙。竹屋有燈誰與共，秫田可釀不須賒。何年又賦高軒過，豆粥猶能辦咄嗟。
次韻鄭總幹  其三 方岳
過從一笑酒瓶空，不是樵翁即釣翁。偶種竹成俱崛强，旋移花活尚神通。前身已化歸遼鶴，醉帖猶傳戲海鴻。新貴少年吾自老，世間白髮幾曾公。
次韻鄭總幹  其四 方岳
蟻丘得喪事無涯，冷眼難瞞老作家。公等功名千里馬，山居鼓吹兩池蛙。牛羊野逕通村近，虎豹天關去國賒。本是秋風釣竿手，故吾猶在復何嗟。
宿多景樓奉簡吳總侍 方岳
客懷孤倚夕陽樓，烟老平蕪岸岸秋。往事六朝南北史，晴江一片古今愁。嘅其嘆矣山吞吐，何以酬之酒拍浮。此意政須諸老共，容分蘆雨寄漁舟。
書戴式之詩卷 方岳
七十行年戴石屏，同時諸老各凋零。扁舟歸去自漁舍，冷骨秋來更鶴形。天地無情頭盡白，江山有分眼終青。剡溪定有人乘興，月下柴門不用扃。
石孫受命 方岳
聖澤如春雨露寬，棄遺猶不絕衣冠。萬釘寶带翁無分，一幅花綾孫有官。得免白丁何啻足，親曾黄甲不堪看。九經幸自瀾翻熟，但守青燈雪屋寒。
答趙玉汝 方岳
人間無處不風波，潮打西興雨一簑。難與命爭俱老矣，徑尋詩去奈吾何。園成次第自花草，山是知聞空薜蘿。頼有月明千里共，烟寒數筆落行窩。
夢陳和仲如平生交有三言覺而記其一曰錯後亂夢中了了以爲事錯之後此心撩亂不如早謀其始也 方岳
睡殘寒月海東頭，不起斯人孰與遊。天下事寧堪幾錯，夢中語亦戒前籌。江湖浩浩二三子，風雨寥寥十五秋。莫向斷雲多感慨，孔顔無命不伊周。
夢余義夫以劍請銘 方岳
黑水梁州百二關，青天蜀道古云難。貔貅夜柝身何在，麋鹿秋風骨未寒。寵辱可驚漚起滅，荒凉只有月悲酸。蒯緱忽墮空山夢，不道幽人意轉闌。
次韻費司法  其一 方岳
有客誰爲數擊鮮，西風孤我雁聲前。酒無多酌何如醒，詩不能奇莫浪傳。秋色淡於人寂寂，桂花香得月娟娟。五經不到山翁腹，且聽便便引老邊。
次韻費司法  其二 方岳
山居未省佩弦韋，緊閉柴扉不問誰。自釣鱖魚西塞雨，久盟猿鶴北山移。古今不遇豈惟我，宇宙無窮付與詩。直道背時寧敢爾，白雲深處要耘芝。
次韻費司法  其三 方岳
空谷跫然餘故人，且談風月未論文。長房僊去幾何日，陸羽泉邊多少雲。誰向唐詩參句律，只將周易對爐熏。縱無今古飛談屑，稼穡平生亦飽聞。
次韻滕和叔投贈  其一 方岳
猶及溪齋識老成，萬琅玕外一溪清。諸郎與我雪燈共，兩眼觀書霜月明。二十一年如夢過，五三六籍尚誰賡。鹿車忽到蒼厓底，老木驚秋亦向榮。
次韻滕和叔投贈  其二 方岳
白髮相過各暮年，顔間老氣自軒軒。滄浪供硯心猶在，博雅藏書手自翻。舉世共知名父子，此身莫負晦翁門。重陽風雨何堪別，只和名章當贈言。
觀諸弟子射石孫七齡亦能二十步四十的 方岳
飽聞吾季藝穿楊，試手春風百步彊。赤白羽飛低日月，東西朋立凜冰霜。共觀棲鵠如環堵，亦笑童烏敢擅場。莫計草間狐兔盡，關河久已失耕桑。
次韻汪宰見寄  其一 方岳
行行驄馬劾粗豪，叱叱黄牛倦作勞。窮則有餘名迹在，言之無作語聲高。誰求封禪家徒壁，自謂羲皇人似陶。見說醉鄉天地闊，此生聊向此中逃。
次韻汪宰見寄  其二 方岳
半世青燈眼欲昏，誰知曾亦望中原。雨荒塞草秋如洗，雪擁春蓑夜自溫。寵辱易生分別想，是非政可鶻崙吞。不論茅屋鋤犂外，但守平生六二坤。
石孫試童子郡廣文贈之詩代賡爲謝  其一 方岳
不緣青紫不明經，科目多慙舊兩生。三豕魯魚曾未學，一蝸蠻觸已爭名。棟梁材欲丘山重，滄海珠遺星斗明。未必童烏能辨此，乃翁先已荷陶成。
石孫試童子郡廣文贈之詩代賡爲謝  其二 方岳
命窮久已付之天，草木閒兮月一川。無地可容携鍤處，有孫猶在佩觿年。老夫耄矣耕方熟，小子識之攻益堅。萬歲石場今爾耳，當家衣鉢底須傳。
次韻胡兄  其一 方岳
釣蓑烟雨斷磯頭，戀闕丹心付子牟。腹有一丁長作祟，背無三甲不封侯。慣貧已識山林趣，投老歸從造物遊。自笑骨寒癯似鶴，忍饑猶未怯茶甌。
次韻胡兄  其二 方岳
猿驚鶴怨老江蘺，留得離騷到景差。愚智共知窮有分，浮休俱與醉無涯。人間狡兔自三窟，身外鷦鷯只一枝。非意相干吾豈敢，年來端爲冷虀吹。
輸棋 方岳
半崦山雲舊草堂，鳥啼花落幾平章。酒無賢聖同歸醉，風有雌雄各自凉。頼與鷗盟同保社，不隨蟻垤夢侯王。未償詩債逢棋敵，誰信閒人最得忙。
次韻劉簿禱雨西峰  其一 方岳
句律清圓蚌剖胎，斷無塵土到靈臺。開張九虎排雲入，約束五龍驅雨來。造物無私心感動，太平有象筆追回。焚香小待生呈佛，未放青天萬里開。
次韻劉簿禱雨西峰  其二 方岳
愛民端與共胞胎，消得黄金爲築臺。一道香烟隨牒去，五更風雨入詩來。雪燈字暗心猶在，霜葉衫枯首獨回。氣格老蒼能過我，柴門不厭爲君開。
感懷  其一 方岳
獨擅松風一壑哀，竹門雖設爲誰開。宦情已矣隨流去，老色蒼然上面來。已慣山居無曆日，不知人世有公台。天生此手終何用，只解持杯亦快哉。
感懷  其二 方岳
三十年前氣挂天，老來身世竟茫然。窮愁正坐識丁字，生事不聊稱子錢。得見古人千載上，已忘今我一漚邊。劉伶墳上寧須酒，併與聲名不用傳。
感懷  其三 方岳
異人曾授相牛經，奇字初傳瘞鶴銘。敲月不知僧某甲，鋤烟頼有老畦丁。山靈呵護閒居賦，象緯森羅處士星。俯仰中間無愧怍，芋區瓜隴亦朝廷。
感懷  其四 方岳
去國何年老一丘，於今已換幾公侯。不知我者謂爲拙，是有命焉那用求。舴艋舟應容釣蟹，麒麟閣不畫騎牛。百年長短身餘幾，付與西風汗漫遊。
感懷  其五 方岳
野壙風高一欠伸，平生俯仰已成陳。老天無意獨窮我，直道有時能誤人。悔不可追身是膽，怒何堪觸腹生鱗。忍饑罷乞祠官祿，只麽扶犂亦幸民。
感懷  其六 方岳
非干寵辱不能驚，一付之天莫我攖。舉世忙時贏得懶，是人愛處放教輕。生爲柱國身何在，死象祁連冢亦平。千古在前兒戲耳，且容高枕聽秋聲。
感懷  其七 方岳
從古幽閒在澗阿，不將齒髮犯風波。共知韓愈亦人耳，子謂伯寮如命何。野處生成盤谷序，襟期寫在醉時歌。尚嫌山淺人知處，更與移床入薜蘿。
感懷  其八 方岳
拄入風烟更一層，瘦藤對倚玉崚嶒。左花右竹自昭穆，春鶴秋猿相友朋。五畝園爲終老計，半間雲住在家僧。蹲鴟生嬭菰如臂，莫道山翁百不能。
感懷  其九 方岳
四壁空空長物無，松風之外復何須。竹夫人爽夜當直，木上座臞新給扶。老去雲山空跌宕，秋來風月不支吾。何人能敗吟詩興，自在成章不欠租。
感懷  其一○ 方岳
曩昔行藏已熟籌，最爲上策是無求。看人面孔有何好，如此頭顱只麽休。草草園廬山北住，匆匆歲月水東流。莫因一片梧桐葉，瘦損能詩沈隠侯。
山居 方岳
春溪甘滑漱山瓢，歸卧藤陰蘚逕遥。雲氣釀成巫峽雨，松聲寒似浙江潮。書生與世例迂闊，山意向人殊寂寥。却喜庾郎貧到骨，韭畦時一摘烟苗。
次韻行甫小集平山  其一 方岳
不奈花時兩手閒，共携詩硯對孱顔。江南江北音書外，春去春來楊柳間。騎鶴重尋烟雨句，征鴻欲沒夕陽山。百年風物一杯酒，歎息人間兩觸蠻。
次韻行甫小集平山  其二 方岳
春風多可幾曾閒，又爲平山入醉顔。流恨不窮江萬里，與翁長在月三間。半清半濁聖賢酒，似有似無烟雨山。試問黄鸝相識否，綠陰深樹自綿蠻。
次韻行甫小集平山  其三 方岳
一片花飛不等閒，對花空手亦何顔。醉鄉別在乾坤外，詩社寧容季孟間。妙句屢移青玉案，佳遊仍隔小金山。只應江上烟霏笑，蠻府參軍語自蠻。
次韻行甫小集平山  其四 方岳
欲將春睡了春閒，誰遣楊花點暮顔。世事不如眠白墮，人情何啻抵黄間。茫無措手句中句，悔已噬臍山外山。蚤晚定編長慶集，併教傳寫落烏蠻。
次韻行甫小集平山  其五 方岳
客愁聊以酒防閑，非復春風桃李顔。北望未忘諸老在，中興已是百年間。非無烟雨無奇語，自有乾坤有此山。楊柳豈知興廢事，夕陽依舊舞腰蠻。
次韻潘令君訪予半村 方岳
鋤烟荷雨自村村，不慣高車入里門。石老只堪麋鹿伴，山寒未放蝶蜂喧。欲分桃李春何限，共話桑麻道轉尊。但得諸公如卓魯，晚菘早韭且窺園。
再用韻 方岳
終須西塞老漁村，抵用南昌隠市門。時序略如飛鳥過，世終何啻聚蚊喧。竹其安否六太息，梅自癯然三可尊。貧味却愁兒輩覺，未妨壁立病文園。
三用韻酬諸丈 方岳
家在江南黄葉村，歸來重葺柳邊門。溪雲排闥硯猶濕，山溜通池水自喧。但得梅花容著語，無煩桃葉爲開尊。逢迎車馬荷衣老，面目何堪向綺園。
四用韻答才老 方岳
江山带郭數家村，窮僻誰敲月下門。謝絕往來緣事盡，爭論勝負爲棋喧。愛閒寧有萬金産，投老當誇兩足尊。不惜梅花三寸雪，併令回施給孤園。
勸耕  其一 方岳
郡如斗大亦何堪，耕雨鋤烟亦飽諳。共話桑麻真有味，久拋蓑笠得無慙。野田春水自深淺，晴日鳥聲時兩三。安得一牛橫短笛，南山之北北山南。
勸耕  其二 方岳
歸歟我亦耦耕人，麥隴桑畦意自親。纔出郭收連日雨，已拚花負一年春。農安用勸村村急，文不須工字字真。自是非材頭白盡，不緣方寸在吾民。
熙春臺用王簿韻 方岳
共携社甕上春臺，踏破緣雲一徑苔。歲月略如飛鳥過，賓朋不爲看花來。霜前老翠依然在，眼底凡紅不用開。未害慳風相料理，放遲歸與月徘徊。
又用胡尉韻 方岳
便覺尋春負一籌，老懷無復少年遊。茶桑天似鵝黄酒，楊柳花飛狐白裘。試問獨醒觀衆醉，何如一笑失千憂。不知多少人間事，付與溪聲自在流。
別陳尉 方岳
市橋晴柳拂朱旗，天際九華勞夢思。鸂鶒灘深猶昨日，鸕鷀杓醉復何時。微官梅隠亦風度，寒食梨花更別離。蚤晚暮雲春樹底，烹魚倘有入京詩。
寄別參政 方岳
一見臞仙眼爲清，寒溫未了與談經。有書欲問文中子，無策重窺傅說星。馬瘦不妨吟下澤，鶴歸寧復唳華亭。獨於知己難忘在，投老殘編儻乞靈。
次韻王尉賀雨 方岳
老天自不負吾君，誰向靈均三沐熏。鶴立待收連夜雨，龍歸看带入山雲。摩挲一飽豈易得，愁嘆多年不忍聞。亦欲買牛橫短笛，華山一半倘容分。
觀稼西庵用文懿壁間韻 方岳
太平只是豐年做，山雨不休公出遊。捲野晴雲堆作堵，翻匙香雪滑如流。人行黄犢夕陽外，詩在丹楓古渡頭。老我無田歸自種，可憐鶴怨賈胡留。
禱晴 方岳
曾幾何時屢乞晴，爐烟未斷已收聲。天於老子亦多可，國有豐年方太平。風土不堪人佩犢，月明無復夜啼鼪。及今便可歸田去，牛背斜陽一笛橫。
聞罷 方岳
面骨巖稜不入流，放歸何止四宜休。束書自可供兒讀，斗酒聊須與婦謀。舊藁如山應有誤，老夫於世本無求。一犂春雨平生事，莫與諸公作話頭。
報具闕 方岳
百不如人且罷休，又携書冊上孤舟。歸歟雅有一黄犢，愧甚向來雙白鷗。但得濁醪供燕社，不妨明月老菟裘。研冰自補山人處，莫爲區區費廟籌。
得歸 方岳
日日言歸始得歸，歸歟好在舊牛衣。青山未害欠詩屋，白鳥倘能看釣磯。欲問古人今在否，不知吾道是耶非。里中父老如相過，應嘆艱難带解圍。
山行漫興 方岳
野性惟便水竹居，老來自覺轉迂疎。圖書四壁飯不足，烟雨一犂春有餘。紙上古人俱已矣，山中今我定何如。春風獨立鳥聲碎，不是言詩亦起予。
次韻雨阻遊人 方岳
村塢花飛片片紅，橫遭澁雨又慳風。無何春事三分過，不肯遊人一笑同。窮勝園林惟我輩，儻來軒冕付諸公。烟雲兩屐亦堪醉，莫問聖賢時一中。
登山  其一 方岳
一番雨過長莓苔，乘興登臨倦眼開。花落無聲春取去，社寒有信燕將來。人間事已不啻足，海上翁今莫見猜。負郭曾微耕雨處，自題詩句覓榿栽。
登山  其二 方岳
物華無處不東風，只恐東風笑此翁。雙鬢不隨春草綠，一尊聊借老顔紅。棋聲未急雨聲急，眼力無窮脚力窮。穿徑本爲行散計，却將籃笋上空濛。
種松先公墓下 方岳
一壑風衰二十秋，俛行詰曲翳松楸。冢前無路草欲沒，泉下有知山亦愁。翁仲不言關氣運，衣冠如在想神遊。何年夾道虬龍侶，淚濕春泥兒白頭。
採蕨 方岳
野燒初肥紫玉圓，枯松瀑布煮春煙。偃徐妙處元無骨，鈎弋生來已作拳。蚤韭不甘同臭味，秋蓴雖滑带腥涎。食經豈爲兒曹設，弱脚寒中愁未然。
舟行省墓 方岳
半篙新綠落寒沙，芳草王孫自物華。春事已隨蝴蝶夢，人情猶有杜鵑花。百年易盡一彈指，兩曜不停雙轉車。手種寸苗今老大，滿山鱗甲動龍蛇。
次韻所居龍池巷 方岳
從來絕技似屠龍，莫倚神奇阿堵中。但得直聲如汲黯，儘渠曲學付孫洪。草堂自作冥鴻計，藥市寧收汗馬功。古井無波門巷靜，再三不用起雷風。
次韻羹莧 方岳
琉璃蒸乳壓㹠膏，未抵齋厨格調高。脫粟飯香供野莧，荷鋤人飽撚霜毛。斷無文伯可相累，比似何曾無大毫。見說能醫射工毒，人間此物政騷騷。
次韻閒中 方岳
區中何日了塵緣，落草牛須驀鼻穿。乾沒一生空歲月，見成三逕老風煙。山林有味從今我，鐘鼎無心付老天。田彼南山多種豆，不愁饑火苦相煎。
麥嘆 方岳
田家望麥在須臾，何啻中流濟一壺。黑雨漫天殊未已，黄雲委地不堪扶。禽聲快活真成誤，鳩婦流離空自呼。亦笑此翁長負腹，又尋杞菊誑齋盂。
舊傳有客謁一士夫題其刺云琴棋詩酒客因與談笑戲成此詩 方岳
癡書到底成何事，只有窮愁上鬢絲。鑄錯空糜六州鐵，補鞋不似兩錢錐。誰歟莫逆溪山我，幸甚無能詩酒棋。依舊挂書牛角去，笑渠到底是書癡。
次韻張錄携書見過  其一 方岳
家在屏山東復東，高軒肯過白雲中。石橋自是神仙處，竹屋相傳工律工。日暮春江愁李白，山寒秋菊老龜蒙。時平莫袖揮毫手，此論於予却未公。
次韻張錄携書見過  其二 方岳
君家自有神奇在，底用濃熏到馬班。黄石一編燈火外，紫芒雙劍斗牛間。誰能莫府初開印，聞有詩人便入山。雨過勘廳春草綠，與吾意思政相關。
西崦 方岳
西崦東岡取次行，倚松小立又詩成。山風溪月寶無價，牧笛樵歌畫有聲。半頃萊田供伏臘，一間茅屋老昇平。未知沮溺今何似，却怕諸生問姓名。
答客問 方岳
本自滄浪一釣竿，秋風還我舊沙灘。未論袁聖宜休去，只作劉蕡不第看。書授我猶慙取履，位因人莫便彈冠。不然林下何曾見，靈澈能拈作笑端。
以越箋與三四弟有詩次韻 方岳
無復花生拙筆頭，一生長負剡藤羞。過門盡是陳驚坐，得句今誰趙倚樓。社友書來煩寄語，山翁鬢已不禁秋。老干仙去吾宗冷，有繼華星一字不。
百十一弟致陶印 方岳
不妨主掌舊林泉，山澤癯儒半列仙。判月可無方寸印，勘書猶有一朝權。陶人解作蟲魚篆，道號寧須金石鎸。約束風煙聽驅使，吾家季子似差賢。
小集次韻 方岳
纔能詩便不能閒，與客提壺且看山。紫翠夕陽煙漠漠，綠陰深樹鳥關關。酒盃不負林泉約，春事已非桃李顔。我醉欲眠君莫去，竹間自有月三間。
時事 方岳
閒身久矣屬煙波，時事誰傳到釣蓑。無一可忻真老矣，有三太息奈渠何。君爲堯舜寧非幸，人在羲皇不啻過。擊壤共歌年穀熟，此生帝力已居多。
買菊栽 方岳
新綠叢叢手自培，東籬準擬白衣來。荷鋤政欠半畦雨，抱甕空遺滿逕苔。說與園丁重九近，毋煩老子再三催。徑須尋覓誰家有，带土移將一兩栽。
木犀  其一 方岳
香到人間香更幽，月明風露正颼颼。天開金粟如來藏，人立廣寒宮殿秋。幾許多清冰腦片，一些來大雪花頭。此生若並凡紅紫，安得奇芬死不休。
木犀  其二 方岳
葉葉寒清粟粟黄，何年月斧落吳剛。秋風誤到人間世，幽壑難藏天上香。渺立塵氛羣玉府，獨餐沆瀣碧雲鄉。生來不並凡紅紫，合在蟾蜍硯滴旁。
木犀  其三 方岳
羽觴和月嚼冰黄，自笑詩腸老更剛。四出雪花些小大，五千書傳一齊香。君從底處移仙籍，日飲無何作醉鄉。風露清寒付誰可，携歸天祿校偏旁。
枕石 方岳
短簟相携入薜蘿，且容眠石略婆娑。未曾八月暑如此，何處中秋天最多。一壑風烟貧受用，百年時序老消磨。夕陽籬落誰橫笛，似識山樵扣角歌。
八月十四月食中秋遂無月 方岳
妖蟇不爲中秋地，老兔先奔昨夜寒。世事相違劇晴雨，人生何苦許悲歡。雲窗自照青藜杖，月戶重修白玉盤。坐想西風萬袍鵠，政飛健筆寫琅玕。
山中  其一 方岳
繚碧縈青一逕深，倦隨扶老上遥岑。耕雲自識本來面，曝日誰知見在心。浮世事如風雨過，貴人頭亦雪霜侵。草庵雖窄乾坤闊，野鶴孤雲不可尋。
山中  其二 方岳
十畝荒園斸野煙，蔬畦麥隴带平田。相忘魚鳥無餘地，自信貂蟬有老天。靜處亦忙詩意思，貧中之樂酒因緣。梅花不隔前村路，只在霜橋雪屋邊。
次韻探梅首尾吟 方岳
三花五蘂把春來，縞袂誰將玉尺裁。世外風煙甘寂寞，胸中冰雪自崔嵬。提壺東閣詩仍在，檢點南枝暖獨回。已辦藤溪瀉寒月，三花五蘂把春來。
次韻魏監丞鹿鳴詩 方岳
舍蓋中堂肯治齊，山川人物鳳師師。拔鯨牙一添賓貢，歌鹿鳴三樂聖時。郡有龔黄金玉汝，君爲堯舜蓼蕭斯。老農扣角風煙外，但播中和樂職詩。
十二月十日 方岳
酒醒開門雪滿山，徑穿疎竹上危欄。溪山與我俱成畫，草樹惟梅大耐寒。留伴夜深銀鑿落，莫緣春近玉闌珊。老枝擎重供詩嚼，一洗相如渴肺肝。
送程伯茂僉書武昌 方岳
平時浪說筆如杠，誰不玉堂雲霧窗。采石月明纔夜講，武昌魚美又春江。洲橫鸚鵡天爲限，竈列貔貅陣未降。重國西門煩老檄，秋風莫倚暗埋樁。
飯牛 方岳
北闕南門各路頭，不才多病兩相投。無錢使鬼貧何害，有句驚人死亦休。春意不關花代謝，吾生聊與世沈浮。挼挲雙手煙嵐濕，笑向前坡飽飯牛。
上巳溪汎 方岳
舴艋舟輕暖欲酣，鸕鷀杓重老何堪。風霜兩鬢五十五，楊柳幾番三月三。禊帖又逢今癸丑，蘭亭仍是舊東南。死生政亦尋常事，却笑諸賢苦未諳。
次韻貽姪 方岳
鶴形煉得不勝癯，樵笛漁竿只自娛。人倚草亭今夜月，天開山市晚晴圖。片雲留住吾焉往，斗酒能携誰與俱。三十年前頭已雪，久知公道世間無。
鑿山爲墳貽姪有詩次韻 方岳
著書無復可藏山，朽骨何堪定眼觀。從左右旋天倚蓋，哉生死魄月循環。虛空身亦爲吾患，見在心誰乞汝安。試問春風舊蹤跡，不知天上與人間。
郡爲表弟程起狀元坊並爲陳人重起省元坊 方岳
場屋華然采選圖，采來喝雉偶成盧。敢同君子名吾里，不料公卿出此塗。華表自旌新進士，廢人併起躄浮屠。少年三五時堪笑，差覺今吾非故吾。
墐屋 方岳
旋墐山寮準備冬，石爐松火儘從容。功名那及生前酒，機會多如飯後鐘。誰寄一詩同保社，自將千竹比侯封。客來欲覓秋崖去，知在白雲何處峯。
老態 方岳
看書之眼看山脚，二事俱妨可奈渠。藥自不能專忌蟹，酒吾甚愛未浮蛆。處人間世每如此，微造物遊誰與居。衰病老來常態耳，莫教左右手孤予。
九日 方岳
把住秋雲繞菊籬，野情未覺老垂垂。古今不遇豈惟我，風雨相過莫問誰。未郭索前空有酒，自陶潜後久無詩。底須計較明年健，只麽悠然自一奇。
雪後 方岳
雪後山齋鶴睡殘，登臨等得蘚泥乾。毋多酌酒亦成醉，儘足看梅不道寒。籬落十分春意思，人家一色玉欄干。小詩未足冰生硯，洗盡人間渴肺肝。
梅邊 方岳
野人暖入狼頭帽，雪後寒生鶴膝枝。杖屨與峯回路轉，溪山又物換星移。酒能作祟可忘酒，詩不窮人未是詩。筆走秋蛇情爛熳，誰知方寸太平時。
復雪  其一 方岳
老夫茅屋住冰壺，山市人家亦畫圖。世界空花春勢力，神仙乾汞水工夫。詩情浩浩迷高厚，元氣茫茫混有無。一夜東風天萬里，併歸石銚小磚爐。
復雪  其二 方岳
自領蒼頭挈短壺，興成何必剡溪圖。有難爲者梅兄弟，豈易卑哉竹丈夫。賓從野情紛爛熳，山川雲氣上虛無。相隨石鼎清如水，底用侯家暖玉爐。
轉孫初生程弟有詩次韻時予頭風適愈 方岳
一庵深掩兩三峯，白髮從渠自不公。但有孫同開口笑，縱無檄亦愈頭風。鳶肩火色非吾事，牛背煙霏在眼中。要識之無堪底用，歸鋤荷月且扶翁。
病目 方岳
病眸未老已昏眵，近廢秋堂幾卷書。世事難看寧閉却，人生自擾正紛如。棋聲久避燈前雨，菜本猶堪月下鋤。面壁且容趺足坐，此心雅與俗人疎。
山間逢梅 方岳
自脫羸驂野水濱，隔橋孤倚欲迎人。經年不覩雪霜面，一夜頓回天地春。姑射仙猶疑昨夢，首陽人恐是前身。歲寒莫問香何晚，畢竟凡花落後塵。
胡得唯索寫近詩 方岳
生涯未辦闊疎酒，書冊相携檢點梅。過眼事真如墮甑，向人口合且銜枚。昨窺古鏡十分瘦，病起晴窗一硯埃。舉世好竽吾好瑟，故人猶索寫詩來。
簡王尉 方岳
買書終欲寄幽村，槿樹籬遮水際門。滿聽秋聲移竹母，徑眠明月枕桐孫。諸公未逸市朝累，六籍坐爲場屋昏。有客不來吾亦病，欲推此語與誰論。
用葉司理韻簡趙尉 方岳
灞橋曾繫雪中鞍，本自無愁可得寬。山雨吹燈留客醉，官梅隔屋挾詩寒。月明烏鵲占佳晤，蓴老鱸魚夢故關。住近短牆通草徑，却須時一過方干。
十月六日園丁置墨紫 方岳
已是年時欲雪天，誰回冷落作芳妍。極知品在羣葩上，忽與梅爭一著先。顔色依然香墨重，花頭不減暮春圓。人言桃李多如此，有底能移造化權。
歐陽相士謁書詣梁權郡詩以代之 方岳
江臯誤洗荷鋤手，滴盡滄浪書滿家。第一諱窮人謬甚，再三稱好子虛耶。霜眠茅屋可無酒，春到梅梢怕有花。煩見歙州梁別駕，爲言詩骨雪槎牙。
病起木犀已謝 方岳
一年秋是桂花開，誰道今年負酒杯。造物小兒真惡劇，癡頑老子久摧頹。清風明月不常有，溪友山翁試與來。夜寂尚憐詩骨在，時能引手作敲推。
桂子白大監饟酒冰炭 方岳
尺雪專爲我輩寒，故人亦肯記袁安。麒麟紅作千金直，鸚鵡綠隨雙玉乾。貸米不煩臨古帖，敲門未敢兀吟鞍。明朝第一番花信，也辦瓊絲翠縷盤。
除夜宿桐廬 方岳
才有佳山便歇程，島煙汀雨正關情。世於吾道亦聊爾，我與梅花各瘦生。無處不曾供夜話，有田誰肯廢春耕。年華俱在客中過，只爲天公乞一晴。
除夜  其一 方岳
年華三百六十日，塵勞八萬四千門。高眠茅屋人亦老，相對梅花燈欲昏。靜中頗窺造物意，極處是爲天地根。生菜春盤一杯酒，明朝花柳又村村。
除夜  其二 方岳
挑盡寒燈歲又殘，一年彈指幾悲歡。人情何啻吳江冷，世路從來蜀道難。春酒正須今夕共，梅花併作百年看。團欒但得吾親健，未辦生涯意自寬。
上巳修禊社謝兩園 方岳
海棠過了只垂楊，合與良辰卜醉鄉。定勝永和三月禊，併遊社謝兩流觴。定州刻石猶真贋，晉代衣冠今在亡。陶寫豈無絲竹在，不醻酒渴與詩狂。
檢校塢中 方岳
檢校平生瓜芋區，鋤雲荷月儘堪娛。山中鶴帳依然在，天下魚羹何處無。古蘚蒼厓松老大，夕陽黄犢草荒蕪。縱無田亦歸來是，說與秋風不爲鱸。
次韻鄭僉判  其一 方岳
老我菟裘月一間，仰眠黄犢看青山。有詩倚竹猿猱逕，無夢排雲虎豹關。城郭是非溪隔斷，風煙滅沒筆追還。底須一局銷長日，併不能棋方是閒。
次韻鄭僉判  其二 方岳
不論山北與山南，是處移將竹兩三。亦愛村深工部屋，尚嫌門對相公潭。夕陽歸鳥占花塢，山雨飯牛規草庵。口掛壁從生白醭，是中除酒百無堪。
次韻鄭僉判  其三 方岳
漁村留得舊蓑衣，鷺侶鷗朋共斷磯。衰髮三千餘丈白，倦遊五十二年非。清風明月天四壁，老木蒼藤草半扉。寂寞相從交有道，驪駒未可遽言歸。
次韻鄭僉判  其四 方岳
一枕羲皇失午熇，久知吾道定寥寥。客來且撥浮蛆甕，事過真成覆鹿蕉。野性從來便水石，此生自合老漁樵。移床更入深雲處，厥木惟喬厥草夭。
次韻鄭僉判  其五 方岳
十畝山園賦遂初，左花右竹了無餘。擇陰老我自麋鹿，甘带何人不蝍蛆。佛社獨容陶令醉，帝城難作子公書。行山且不携詩卷，只許鴟夷載後車。
次韻鄭僉判  其六 方岳
白菰紫芰更紅蕖，不枉平生水竹居。醉眼豈知吾是我，機心亦笑子非魚。無能涉世何妨睡，有道登山只是徐。六月好風清樾底，付渠天地一蘧蒢。
次韻鄭僉判  其七 方岳
煙藤雲木捲蒼虬，更放琅玕出一頭。山下人家方酷暑，此中棋局自驚秋。圖書如昨不堪煮，風月無多誰與酬。怪得縱橫蘇季子，歲寒也憶舊貂裘。
次韻鄭僉判  其八 方岳
詩窮不易辦亭材，只恁荒寒處處苔。種秫便當終老去，愛花能有幾人來。生前儘足竹三逕，身外無窮水一杯。未必諸賢知此意，柴門雖設不曾開。
次韻陳祭酒直舍木犀 方岳
西雝夜直秋風底，斷是龍涎不敢香。月府肯分金粟粟，書床相對玉琅琅。人間富貴夢不到，世外高寒味儘長。亦笑柴桑千載士，同時祇識菊花黄。
雨花臺 方岳
孤雲落日倚西風，歷歷興亡望眼中。山入六朝青未了，江浮五馬恨無窮。客愁已付葡萄綠，逕雨空餘瑪瑙紅。我亦欲談當世事，無人喚醒紫髯翁。
鳳凰臺 方岳
白髮久孤鸚鵡盃，碧梧自老鳳凰臺。管夷吾亦僅知許，李謫仙今安在哉。城郭是非秋雨外，江山形勝暮潮來。小留只等中秋月，且放青冥萬里開。
白鷺亭 方岳
荻花蘆葉老風煙，獨上秋城思渺然。白鷺不知如許事，赤烏又復幾何年。六朝往事秦淮水，一笛晚風江浦船。我輩人今竟誰是，只堪漁艇夕陽邊。
次韻王兄 方岳
江分曉色洗征衣，吾道非邪儻是歟。與世無緣傷骨鯁，歸田有日放眉舒。虎頭食肉亦安用，牛背看山却自如。留得荷鋤雙手在，儘堪老瓦一軒渠。
次韻陳料院  其一 方岳
紅旗破賊本非才，白首爲郎更此來。羣玉府應羞噲伍，碧油幢誤築燕臺。江行莫等蛟鼉怒，雨歇能令鷗鷺猜。三逕未荒歸路好，秋風籬落菊花開。
次韻陳料院  其二 方岳
涉世曾經幾折肱，徑須歸卧北村燈。往來屑屑無家燕，去住匆匆旦過僧。浦淑舟寒秋婉娩，江湖人老雪鬅鬙。草堂便在山深處，無復蓴鱸累季鷹。
次韻陳料院  其三 方岳
書冊元非幕府才，江山牽率老夫來。略分秋色歸吟卷，又誤春蓑下釣臺。有意及時常轗軻，無心於物莫驚猜。幽居亦有窮生活，麥隴蔬畦手自開。
次韻陳料院  其四 方岳
久矣寒窗美曲肱，絕交書到短檠燈。向來問舍漁樵侶，肯作歸田粥飯僧。耕罷夕陽牛觳觫，睡殘明月鶴鬅鬙。年來老懶略相似，見兔何能便放鷹。
烏衣園 方岳
吳宮晉苑半桑麻，路入長干野草花。秋晚夕陽空巷陌，蓄時燕子幾人家。不携妓與東山醉，曾賭碁輸別墅譁。已近重陽風雨少，菊花籬落酒旗斜。
次韻吳樞密烏衣園舊韻 方岳
舊家門巷綠岧嶤，尚憶狨韉馬意驕。金鑿落浮朱雀浦，玉丁東上紫宸朝。燕隨往事秋蕭瑟，鴈带夕陽江泬寥。九日黄華晴亦好，底須風雨又瀟瀟。
九日集清凉佳處 方岳
老筆盤空墨未乾，最佳處與著危欄。江山分與諸賢管，風雨專爲九日寒。白髮自驚秋節序，黄花曾識晉衣冠。未須計較明年健，別做茱萸一等看。
移飲治城樓 方岳
亭臯渺渺葉聲乾，更與西風一倚欄。鸚鵡杯深遺恨在，麒麟冢沒莫煙寒。山如有約欲排闥，詩不中書屢免冠。采菊東籬偶然耳，有人傳作畫圖看。
金陵懷古 方岳
過江諸老儘風流，煞有佳娛竟未酬。杯滑釀成千古恨，角寒吹老一城秋。蟹初上籪詩仍雋，燕已還家客自愁。漁父不知興廢事，月明多在荻花洲。
病中酬王尉 方岳
造物無何亦小兒，一生心事只山知。江湖晚歲勤行李，風雨重陽倒接䍦。硯老自研明月露，蟹香新在菊花時。與君共住維摩室，何日重携鶴膝枝。
雨夜持螯 方岳
白鷗盟在且歸休，吾道非邪自白鷗。識字不供餘子笑，能詩贏得一生愁。寒花已共歲年晚，薄酒難禁煙雨秋。郭索解圍功獨雋，中書君擬內黄侯。
呂宗卿以病謝客明日約飯則予行矣詩以代簡 方岳
長松落落雪霜姿，欲往從之我所思。剝啄始知摩詰病，推敲誰話賈僧詩。可羞吾事蚊䖟等，坐失先生鷄黍期。細雨斷雲秋晚路，此情猶有菊花知。
寄別季桐廬 方岳
一湖寒淥記傳杯，三見孤山雪底梅。脫我素冠惟骨在，聽君清話得眉開。底須政事喧京輦，例合詩人管釣臺。債縣近來那可向，江山雖美盍歸來。
次韻趙同年贈示進退格  其一 方岳
半生湖海老元龍，不肯函書問子公。蓬鬢此來真潦倒，荷衣久已倦迎逢。春風期集幾年夢，夜醉比鄰一笑同。已洗從前箏笛耳，豈堪奉缶雜倕鍾。
次韻趙同年贈示進退格  其二 方岳
鬼自揶揄劉伯龍，文窮斷不怨天公。諸侯王表今安用，中聖賢人時一逢。凡事無心從我拙，獨詩有癖與君同。簷花細雨從容夜，待發華鯨鏗鉅鐘。
有蟹無酒 方岳
左手持螯欠酒杯，枉烹郭索亦冤哉。老饕借爾爲詩地，多病憑誰作睡媒。歸釣興隨春浩蕩，獨醒人與月徘徊。淵明未必窮於我，薄有公田辦秫材。
九日與同年沈貫卿飲月墅 方岳
自摘黄花插滿頭，誰憐白髮不禁秋。同年肯過盧仝屋，九日共登王粲樓。天氣政爲吾輩設，酒香莫對俗人篘。渠儂儘把茱萸看，更與淵明風馬牛。
春行 方岳
蘚石闌干一欠伸，垂楊無力不禁顰。清明此去幾何日，燕子未來誰可人。病起不知雙鬢雪，雨中老却一分春。西山雲卧蕨拳紫，待約溪翁飽食新。
饒監丞惠詩有未能上下逐東野之句次韻寄呈 方岳
誰肯低頭老孟郊，譬之草木等荃茅。倚松人好傳聞久，采蕨山深夢寐勞。飛兔妙摛青玉案，胎仙重脫紫雲胞。小奚容入江西社，四海眼空毋甚高。
修胥山路 方岳
兩山壁立束微行，石齒參差半已傾。莫等危時扶使穩，但逢險處放教平。一毫以上諸人力，半月之間樂事成。安得坦夷三萬里，家家門外是鵬程。
宿耕舍 方岳
題詩蘚壁墨花新，俛仰之間迹已陳。檢點不同今老大，受持只是舊清貧。蓬蔂笠漬班班雨，荷葉衫枯䔩䔩塵。枉廢春鋤成底事，重來慙見耦耕人。
僧至 方岳
生計蕭條老杜陵，秋風檢校又東屯。碧雲句好山圍屋，黄葉村深僧扣門。雨滑且留煨芋栗，夜長聊欲話田園。掉歌笑指風僧耳，已喜聞思斷一根。
郡宅舊有飛泉湮廢不治予接竹重理之 方岳
竹泉重理舊潺湲，能費亭前玉幾竿。雲卧半簷晴亦雨，雪飛六月午猶寒。野人久有煙霞癖，官屋何如天地寬。白傅極知兒戲耳，一生水石作奇觀。
送史子貫歸覲且迎婦也 方岳
久住西湖夢亦佳，鷺朋鷗侶自煙沙。江行楓葉幾何里，春到梅梢次第花。儘有好山容對榻，却因吾子轉思家。青燈書冊夜深雨，莫爲乘鸞學畫鴉。
官滿將歸與同幕別平山堂  其一 方岳
鷗未寒盟儻可尋，歸與雅不負登臨。江南山作故人面，雲北鴈知遊子心。淮海三年雙鬢短，乾坤萬里一杯深。秋風正愜蓴羹腹，松菊猶存月滿林。
官滿將歸與同幕別平山堂  其二 方岳
貂敝那禁塞上寒，所成何事許悲酸。雪深茅屋歸巢冷，月老蘆洲鴈影單。官薄偶書三考滿，客懷已受一分寬。秋帆但趁好風便，酒在不愁行路難。
陪吳總侍集研山用趙端明送行韻 方岳
煙波畫出暮江天，著我蘆花明月船。官滿只稱前進士，路貧休問小行年。一歸已後陶元亮，衆論寧無班孟堅。不負登臨重九約，過江猶及菊花前。
次韻鄭司理時以掌故贅梱幙歸未能也 方岳
二月江南柳正花，扶携貧病又天涯。愁予夜雨蓴鱸夢，老却春山笋蕨芽。太白有芒兵未歇，殺青無補事堪嗟。書生迂闊多如此，不爲吟詩兩鬢華。
惠山月印師用予尋家韻詩見簡輒復賡載寺前老松僵卧風雨中月印因其摧剝而封殖之返成奇觀欲爲下一轉語未暇也故卒章及之 方岳
相逢僧話了幽尋，不負滄浪一訪臨。對菊莫談當世事，品茶猶識古人心。白雲共住山前後，黄葉自知秋淺深。龍卧蒼髯曾有約，鴈回分月供叢林。
九日道中 方岳
重陽却喜無風雨，野菊迎人亦自花。年去年來秋又老，江南江北鬢將華。離騷如此那無酒，羈旅雖諳不似家。但得東籬堪種菊，儘容吾子岸烏紗。
送蔡子奇節推之官廬陵 方岳
春不多寒風已柔，數君到日正紅稠。庵藏澹叟詩成集，山護醉翁書滿樓。岸柳欲眠維鷁首，幕蓮俱起看鼇頭。無忘曉殿三千字，一洗公孫富貴羞。
宋君挽詞 方岳
持家不廢夜窗書，未了功名志竟違。是處青山曾對飲，祇今白羽爲誰揮。楊花亂落春無極，燕子重來人已非。手斸蒼煙營葬地，可堪晴樹轉斜暉。
次韻謝兄見寄 方岳
寒入吟肩兀蹇鞍，灞橋風雪幾躋攀。諸賢有意起更化，老我無能悔出山。談到時文真破碎，情知吾道轉間關。武元衡事傳聞否，倦翼孤飛正欲還。
蟹至十數日而價比異時特貴貧者只得忍口薄暮有以爲餉者作詩回餉 方岳
蟹之風月元無價，只賣百錢那是錢。醉墮多生貪愛業，貧隨現在喜歡緣。以名怒爾吾何敢，謂腹負予誰不然。新與客嘗秋已老，豈堪持到菊花前。
陪汪少卿遊紫陽次梁倅韻 方岳
此行許老亦津津，連夜催將雪樹春。溪隔更無塵土事，山矜便識謫仙人。雲依欄過香仍濕，墨带冰磨句轉新。丘壑自容吾入社，不論五馬兩朱輪。
次韻酬洪監倉 方岳
我輩從來不入時，知心粗有硯相隨。肯分雪屋十年夢，寫作秋山一段奇。簾靜堂深無比客，歲寒亭老有先師。梧桐带晚西風起，笑拂床頭鐵蒺藜。
再用韻簡趙簿 方岳
相逢傾蓋幾何時，世俗於君亦詭隨。但覺文名驚朽鈍，徑令詩腹化神奇。別來已賦三秋句，久欲尊爲一字師。洗耳正須過習簿，强於太乙夜燒藜。
次韻王尉贈別  其一 方岳
十載春泥濺客衣，江湖半已入吾詩。事今豈得文章力，心亦難求世俗知。山意向人如有語，鷗盟於我合歸誰。月明昨夜欺寒夢，未了西齋竹外棋。
次韻王尉贈別  其二 方岳
摩挲老硯欲生衣，煞欠梅花別後詩。明月夜憐無客共，故人心豈不吾知。相看白眼了無忤，除却青山更有誰。但得秫田供醉夢，世情付與爛柯棋。
次韻王尉白事幕府 方岳
一癡便了公家事，儘可與詩寬作程。書冊不嫌官屋冷，香匜相對歙溪晴。熟知白鷺難爲伴，煩見青山且寄聲。此別不過旬日耳，又携孤嘯上江城。
山中用放翁韻  其一 方岳
一盂之飯一盤蔬，底用橫身犯毀譽。與世無緣空落落，登山有道但徐徐。體中不快惟讀易，老去更貧常典書。四海誰知今夜月，梅花飄雪縞吾廬。
山中用放翁韻  其二 方岳
山畦夜雨入春蔬，此手猶存足自譽。甚愛踏青人已至，未能浮白子姑徐。有山拄頰寧須笏，無策資身不爲書。莫向夕陽多感慨，百年長短一蘧廬。
元日 方岳
釣寂耕閒老病身，何堪附翼與攀鱗。山中是處有詩思，天上自來無故人。歲事共知雙鬢雪，梅花又過一年春。晴妍已有溪村興，牛下柴車或可巾。
元日 方岳
坎止流行一任他，年華其奈老夫何。貧知醉有回天日，早得閒爲却日戈。野燒青歸煙髣髴，溪痕晴漲雪坡陀。屠蘇只對梅花飲，茅屋竹籬春意多。
元日雨  其一 方岳
那得工夫作往還，一犂取日破荒灣。春今又綠山中草，酒不能朱鏡裏顔。六十只餘三歲在，百年亦是霎時間。村村雨色冥濛外，已覺天公露一斑。
元日雨  其二 方岳
雲泥隔斷拜年人，天自憐予老病身。薺菜共挑元日雨，梅花未放去年春。風煙不盡惟吾老，造化無他只此仁。小試園林栽接手，山中亦是一洪鈞。
立春  其一 方岳
初信東風入綵幡，自挑雪薺飣春盤。土牛又送一年老，野鶴不知三逕寒。筋力尚堪耕綠野，鬢毛併欲掛黄冠。無人共跨南山犢，便作尋花問柳看。
立春  其二 方岳
詩儻窮人莫送窮，但窮詩亦不須工。銀幡雪柳人何似，翠縷瓊絲菜則同。百事到頭惟早白，一年彈指又春紅。漁溪亦喜溪冰冸，新綠生肥撼釣筒。
立春前一日雪  其一 方岳
入冬妍暖幾兼旬，明日銀幡歲又新。絕意六花無復臘，等閒一尺不勝春。老天咳唾何難事，瘦地耕鉏亦幸民。徑就梅梢嚼清冷，相如渴肺久生塵。
立春前一日雪  其二 方岳
歷眼看看剩浹旬，山河大地一齊新。不成過臘都無雪，只隔明朝便是春。夜半有誰過剡曲，年豐無處不堯民。草亭只在梅花外，知與人間隔幾塵。
立春 方岳
花柳胚胎午夜風，一尊聊與破紅封。醉餘安用淄澠口，妙處元無涇渭胸。紙帳不知寒浩蕩，銀幡自愛雪髼鬆。小樓認得春來處，晴靄蒼茫南北峯。
人日  其一 方岳
柳思花情曉夜春，空山煙水亦精神。閒中富貴陽和月，靜處乾坤自在身。久悟前三吾是客，又經上七日爲人。一蓑耕綠山南北，有賦何煩問大鈞。
人日  其二 方岳
頼有空山著此翁，不然高論與誰同。百年會盡玄尚白，一氣不停春又紅。詩卷每隨煙水外，鳥聲多在夕陽中。年豐已卜晴人日，亦是平生𤱶畝忠。
人日吳明輔招不往 方岳
江湖老我百無堪，嬾過紬書太史談。雨脚又連人日暗，酒腸那似少年酣。一生出處龜藏六，萬事乘除狙賦三。且試半篙春水綠，南山之北北山南。
元夕 方岳
茅屋相看冷似冰，蒲團孤坐澹於僧。數行老墨閒居賦，一炷寒燈耐久朋。時異不供三太息，吾衰何啻百無能。後山亦有梅花月，不復年時興可乘。
元夕雪用韻 方岳
山蹊一色輕明玉，遮盡青青印屐苔。元夕不知今日是，春愁政用此時來。年華鼎鼎雙蓬鬢，身世悠悠一酒杯。好事斷無人問字，竹門隔塢不須開。
歸來館成再用韻 方岳
後門穿過荷葭塢，春草池塘一逕苔。盡廢秫田妨醉去，旋苫山館號歸來。知無骨相取金印，莫與春秋著玉杯。自有梅花可人意，南枝開了北枝開。
上元大雪重賦 方岳
愁霖半月辦此雪，元夕山城特地寒。頓有園林春富貴，略無燈火夜闌珊。年饑那得花成市，天巧聊將玉作欄。百紫千紅生意動，不知后土幾時乾。
明日登後山用韻 方岳
雪林籬落行清曉，畢竟山人太耐寒。酒聖坐來春泛泛，梅仙飛去玉珊珊。草塘喚就荷葭塢，竹徑生成花藥欄。詩敵只愁成小怯，邇來自覺筆頭乾。
聞雨 方岳
夜聞一霎兩霎雨，春著村南村北花。紫綿撲撲海棠藟，翠毯茸茸沙蔣芽。遊芳要非老者事，幽意自屬山人家。東風莫漫盡桃李，留與繞屋深桑麻。
大雨 方岳
蟄龍怒欲起春霆，併挾髯虬上杳冥。老色干雲鱗甲動，蒼皮粘雹爪痕腥。物方神變誰能測，山不高深亦有靈。誰與護持詩墨在，略無風雨損吾亭。
春雨 方岳
茅齋堅坐日日雨，竹杖長閒處處苔。半面不曾梅別去，四愁無奈草生來。好山能費幾兩屐，勝日須傾三百杯。說與海棠毋造次，不論蚤晚待晴開。
雨中有感 方岳
山蟄驚塵已發聲，移花移竹正忙生。相成老子一春事，只費天公幾日晴。何以消憂惟酒可，無能爲役以詩鳴。身其隠矣名安用，寄語諸賢月旦評。
百舌 方岳
巧語如簧不待頻，東皇已爲轉洪鈞。五更風雨知巢冷，幾處宮商隔塢春。時說一篇新陸賈，橫連六國舊蘇秦。恃吾舌在吾何患，從古不無渠輩人。
泗州之約令君以雨不至次韻奉酬 方岳
已料天公作好晴，近山初試一筇輕。溪平染就縠紋縐，雨急眠驚瀑布聲。醉裏梨花俱瘦盡，夢中池草太愁生。未知誰是文昌段，看得春風亦世情。
次韻徐宰集珠溪  其一 方岳
山家鳬鶩散平田，沙路雲深屐屢穿。半醉半醒寒食酒，欲晴欲雨杏花天。春能醖藉如相識，柳自風流未肯眠。野老不知詩思好，但言啼鳥亦欣然。
次韻徐宰集珠溪  其二 方岳
僧不須敲飯後鐘，自携茶去借松風。斬新山色佛頭綠，依舊桃花人面紅。春甕貯冰摇玉螘，夜堂烘蠟綴釵蟲。山靈共欲留人住，新月隔溪煙霧濛。
乙酉歲遊浙中道聞盜起霅川遂寓珠溪 方岳
未到山陰興已闌，相傳道路正間關。故人坐隔月千里，老宿肯分雲半間。有客誰家無白酒，能詩何處不青山。一聲啼鳥長廊靜，花落花開春自閒。
過北固山下舊居 方岳
池塘燕子舊人家，楊柳春寒一逕斜。夜讀自生書带草，朝饑曾對米囊花。侯誰在矣山如昨，今我來思鬢已華。舍館不知何日定，竹輿鳴雨又吚啞。
有感 方岳
桃花紅雨柳花綿，風物愁予重惘然。滿目江山分楚越，舊遊池館鎖塵煙。朝雲漠漠今安在，夜月荒荒空自圓。只有雪衣孤鶴在，竹間曾共聳吟肩。
社日萬監招飲不往 方岳
土潤如酥麥已鞭，社公滿意作豐年。吹筒撾鼓兒童競，宰肉分膰父老專。欲事田園供歲課，未甘花鳥老春煙。客中不飲聾何害，正厭夜窗啼杜鵑。
約君用 方岳
十日春寒挾雨俱，新晴物色總歡娛。花曾識面若含笑，鳥不知名時自呼。流水短橋宜畫取，煖風遲日有詩無。儻來須蠟登山屐，村北村南路欲蕪。
留別 方岳
喚得篷船載幅巾，島煙畫出渭城春。匆匆笑語情何限，草草杯盤意甚真。經歲別家千里夢，浮生寄我一鷗身。舟人報道潮平早，舉白浮君莫厭頻。
子魚 方岳
桃花水暖正魚肥，子脹連胞迸腹腴。黄栗玉燖春寸寸，水晶鹽醋粟銖銖。鮫人泣下甘孥戮，龍伯刑淫併孕刳。老子胸中兵百萬，酒船不枉到江湖。
上冢  其一 方岳
煙水初平穩放閶，解纓聊復濯滄浪。每年上冢天無準，是處下田春正忙。歲月可驚寒悄悄，賢愚同盡綠茫茫。早知識字能爲祟，不廢吾翁百本桑。
上冢  其二 方岳
一盃麥飯灑悲辛，不盡烟蕪舊與新。地下豈無擔板漢，世間但有乞墦人。荼䕷芍藥幾何日，寒食清明又一春。自是老懷多感慨，非干芳草負蹄輪。
春日雜興  其一 方岳
漁翁樵叟自行藏，裹飯過從樂未央。撲滿自緣錢作祟，鴟夷聊以酒爲鄉。老來願棄人間世，病去欲荒牆下桑。黄犢不嫌人日雨，村村犂曉綠微茫。
春日雜興  其二 方岳
殘雪初消月正明，茅簷自雨竹窗晴。肩寒聳聳吟詩骨，肺渴泠泠醉酒羹。苟有梅方成野趣，不多松亦作江聲。高人合著山巖裏，縱有窮愁徹底清。
春日雜興  其三 方岳
野性最於魚鳥親，自知不是世間人。生成雪壑冰崖面，收得烟蓑雨笠身。楊柳春來青眼舊，山林老去白頭新。毋多感慨令君瘦，獨立斜陽一欠伸。
春日雜興  其四 方岳
吾生身世信天緣，一死何須較後先。未怕時逢真太歲，或言壽過古稀年。窮餘祿料虀百甕，醉負生涯囊一錢。又見山林春意思，辦隨芳草落花眠。
春日雜興  其五 方岳
天與之愚竟不移，經年兀兀槿花籬。拙於生事可無粥，工乃窮人頼有詩。只恁麽休身是客，知何以故鬢成絲。寒欺雪屋青燈夜，六十猶癡始是癡。
春日雜興  其六 方岳
綠繞西疇小作勞，溪村寒入舊綈袍。五窮政坐沒梁斗，百技不如無口匏。穫稻條桑豳雅頌，紉蘭餐菊楚離騷。客來更話唐虞上，盍且卑之毋甚高。
春日雜興  其七 方岳
鶴骨嶄嶄疾未瘳，怯行山亦倦登樓。久知老去事當爾，自入春來雨不休。虛器甚慙居士屩，實封難覓醉鄉侯。小遲須有佳晴日，待試山翁已健不。
春日雜興  其八 方岳
春來多病感頹齡，草藥泥瓶不暫停。身似漏船難補貼，齒如敗屐久凋零。炎黄豈解留年壽，莊老聊堪悅性靈。長劍拄頤兒戲耳，底須麟閣更圖形。
春日雜興  其九 方岳
花柳村村奈老何，一春門巷斷經過。無繩可繫西沈日，有水皆隨東逝波。妄想已空騎鶴夢，勞生亦厭飯牛歌。正須秉燭遊清夜，轉眼蘭亭舊永和。
春日雜興  其一○ 方岳
幽蹊幾日不曾來，半是紅香半綠苔。樂事每從忙裏過，好花偏向雨中開。慣貧可使居無竹，高隠共忻山有萊。投老田廬筋力倦，不才多病兩悠哉。
春日雜興  其一一 方岳
高下雲藏野老家，縱橫水漱竹籬斜。勒將春去許多雨，流出山來都是花。白首風煙三逕草，清時鼓吹一池蛙。身閒不耐閒雙手，洗甑炊香夜作茶。
春日雜興  其一二 方岳
南岡北嶺對窗扉，看盡朝嵐與夕霏。社後未曾聞燕語，雨中誰不惜花飛。山醅約莫幾時熟，沙笋輪囷一尺圍。莫怨風光損桃李，荼䕷芍藥又芳菲。
春日雜興  其一三 方岳
衝雨衝泥處處行，物情殊不可詩情。牡丹又是一年過，春事略無三日晴。先後筍爭滕薛長，東西鷗背晉齊盟。山居寂寞誰堪共，杞𦶓菊苗俱可耕。
春日雜興  其一四 方岳
綠陰芳樹鳥啼春，與客相携發興新。半落杏花初過雨，微酸梅子已生仁。每尋詩去必遷坐，穩跨牛歸不問津。筋力尚堪蓑笠在，莫欺老子髮如銀。
春日雜興  其一五 方岳
凈掃山房不以貧，旋炊野飯喚比鄰。子規啼處一村雨，芍藥開時三逕春。丘壑自成安樂國，漁樵尚有老成人。茅簷相對坐終日，只說桑麻語自真。
山中  其一 方岳
山中從事亦賢勞，安得眠雲獨自高。兩席地栽青紫芥，一株樹接碧紅桃。春風多可移花信，夜雨無聲入土膏。那辦工夫到詩句，溪燈穿屋未編茅。
山中  其二 方岳
世間塵土隔丘林，竹遶松園不厭深。一片野雲人寂寂，幾番山雨夜沈沈。桑麻事業本來面，竹帛功名過去心。持戒十年今始定，邯鄲夢不到寒衾。
山中  其三 方岳
人間久矣倦迎逢，歸路牛羊带夕舂。千點梅沈山店月，一溪煙咽寺樓鐘。窮猶羞澀巉巖面，老自平夷磊磈胸。曾笑古人多晚謬，草庵雖小幸相容。
山中  其四 方岳
消閒未必在林泉，要自胸中別有天。面壁九年曾悟道，觀棋一局偶成仙。不知老圃風煙外，請祝聖人香火緣。莫道秋崖長是懶，無求何處不超然。
送春 方岳
不等薰風已問津，小樓無處認蹄輪。極知中歲難爲別，未必明朝不是春。黄鳥閙時山寂寂，綠陰深處水粼粼。老來寧與芳菲競，俯仰人間迹已陳。
山行  其一 方岳
亦愛盧仝屋數間，野猿臯鶴共躋攀。纔登樓見一溪月，不出門行十里山。有興自携殘藁醉，無人得似老夫閒。樵青莫掩柴扉路，留與春風作往還。
山行  其二 方岳
詩卷空留紫翠間，風花飛絮豈堪攀。埋雲已笑夢中夢，敲月更煩山上山。長短百年誰是主，死生一概匹如閒。病餘勘破人間事，底用瞿曇說八還。
山行  其三 方岳
寒食清明數日間，青青楊柳與誰攀。乾坤不盡雲邊眼，冰雪相堪屋上山。時序只將詩撥遣，窮愁聊以酒防閒。無心自是長生藥，莫誤丹爐覓大還。
山行  其四 方岳
聲名空自落人間，要是龍鱗不可攀。春水白鷗多載酒，夕陽黄犢飽看山。老吾於傳懶成癖，之子有詩忙是閒。四海流傳如見問，爲言飛鳥倦知還。
山行  其五 方岳
人情何翅抵黄間，鴥彼鴻冥杳莫攀。寵辱可驚浮世事，是非不到好溪山。怒鵬已較三千里，老馬寧思十二閒。丘壑儻容詩入社，肯將宗派繼還還。
山行  其六 方岳
不肯諸賢季孟間，歸來雲月儘躋攀。誰憎命達昔工部，未必詩窮今巨山。兩鬢雪霜多是病，一蓑煙雨可曾閒。花前得酒微成醉，歡頰春紅覺頓還。
山行  其七 方岳
住世間須出世間，世情何事苦牽攀。蟠胸自作三分國，覿面相懸兩戒山。大好閉門贏得睡，不多識字煞妨閒。長鬚赤脚頑於我，未必淳風不再還。
乞梅花 方岳
晚雲撩亂商量雪，家傍梅花合有詩。不寄一枝春苦吝，相思五夜夢先知。乘雲而下惟姑射，得聖之清者伯夷。已戒管城三盥沐，詎令空手對冰姿。
約黄成之觀瓊花予不及從以詩代簡 方岳
杜宇聲中鬢欲華，春風將綠又天涯。欠隨江夏無雙士，共看揚州第一花。想像煙雲人跨鶴，淋漓詩句字栖鴉。蹇馿不管唐衫濕，醉兀歸鞍暮雨斜。
夢尋梅 方岳
野逕深藏隠者家，岸莎分路带溪斜。馬蹄殘雪六七里，山觜有梅三四花。黄葉擁籬埋藥草，青燈煨芋話桑麻。一生烟雨蓬茅底，不夢金貂侍玉華。
趙龍學寄陽羨茶爲汲蜀井對瓊花烹之 方岳
三印誰分陽羨茶，自煎蜀井瀹瓊花。數間明月玉川屋，兩腋清風銀漢槎。團鳳烹來奴僕等，老龍畢竟當行家。相思幾夢山陰雪，搜攪平生書五車。
繭窩 方岳
百年三萬六千場，擬挈乾坤入睡鄉。世事何常雲聚散，古人安在草荒凉。不禁杜宇催春老，莫怪吳蠶作繭忙。已擅一丘吾事足，人間蟻垤自侯王。
夏日簡王尉 方岳
松蘿爲屋芰荷衣，只與鳬鷗共釣磯。雌霓橫溪遮雨斷，雄風吹雨作塵飛。山林誰可閒來往，世俗難論真是非。頗喜雪舟王逸少，夜凉吾欲扣齋扉。
葉秘書致白龍涎 方岳
閉門老去著幽禪，趺坐時參柏子煙。書冊懶隨黄犢角，巖霏寧識白龍涎。蓬萊山復在何處，杞菊賦今誰與傳。不道寶書天尺五，肯分風月到林泉。
去年五月十七廬山禱而雨嘗有詩今年五月十七昭武禱而晴因用韻 方岳
浪漫東西不自期，此公猶有鬼神知。江閩易地誰爲祟，晴雨在天皆及時。年熟且從犀首飲，宦情聊付虎頭癡。舉杯試問樵溪月，今世寧須我輩爲。
黄倅饟鱟一徐尉饟蝤蛑十同時至 方岳
誰饟螯如徑尺盤，更分鱟似惠文冠。麯生醉嚼玉五殻，劍客生劙珠一簞。我與爾元同蠢動，冤哉烹亦到蹣跚。不知南食詩何似，待問昌黎老子看。
熱  其一 方岳
脫巾無計避炎熇，安得長風上泬寥。自浴寒泉眉子硯，時澆蒼石膽瓶蕉。老來轉覺身爲累，貧甚豈爲山可樵。坐想草亭新竹上，一林碎月玉翛翛。
熱  其二 方岳
借使長空插羽翰，人間無地著高寒。一丘自作清凉國，兩曜誰司赤白丸。老去詩猶堪杖屨，快哉風亦懶衣冠。貴人要與常人別，寶带圍腰大耐官。
熙春臺用戴式之韻 方岳
山城無處著鼇頭，與客相携汗漫遊。六月亦寒空翠合，一溪不盡夕陽流。有蔬笋氣詩逾好，無綺羅人山更幽。白雪翻匙秋已近，洗吾老瓦起相酬。
宿芙蓉驛 方岳
鳳皇山下芙蓉驛，零落殘碑半蝕苔。黄鳥有時穿戶過，青山無數摺溪迴。麥秋天氣半明暗，蠶月人家忌往來。俯仰十年如夢耳，舊題剝落已塵埃。
寄至能 方岳
江上歸來即定巢，牆陰野竹破新梢。有人問字時相過，無事觀書手自抄。世態十年多客夢，月明千里少朋交。茅齋亦有秋崖藁，留與青山作解嘲。
山中  其一 方岳
此身只合著林泉，安得纏腰十萬錢。百事懦無拖地膽，一生愚似信天緣。青山有約不知老，黄犢與人相對眠。問訊春蓑故無恙，亂雲深處更超然。
山中  其二 方岳
茅葺山堂竹打籬，尚餘老鶴共襟期。一生朝市幾何日，五畝園林都是詩。身後誰澆胸磊磊，命中不带印纍纍。薄田有秫聊堪釀，儘足秋崖作受持。
山中  其三 方岳
老去筋骸轉覺衰，閒忙猶復費支持。傍山新接龜頭屋，爲菊重編麂眼籬。仕宦已忘如隔世，力田斷不似逢時。北窗高卧美無價，山鳥竟知吾是誰。
山中  其四 方岳
古木蒼藤自一丘，草廬吾亦愛深幽。斷無俗物敢排闥，儘有好山堪倚樓。已老始知書作祟，不才寧與命爲仇。石床只在松陰底，拳手支頭百不憂。
送留圯父寺簿倅嚴 方岳
纔立班行便佐州，九年回首不渠留。千峰榭與柯山對，七里灘從嚴子遊。未用笑談驚五馬，只銷詩句狎雙鷗。團綱殿最非吾事，夜半一編歸借籌。
過李季子丈 方岳
易在床頭注未成，晦庵往矣與誰評。深衣靜對山逾好，語錄重抄眼尚明。春晚有詩供杖屨，日長無事樂鋤耕。家風終與常人別，只聽芭蕉滴雨聲。
獨往 方岳
黄冠野服隨孤鶴，竹逕松岡共往還。不肯避人當道筍，相看如客對門山。窮居作計未爲左，造物於吾本不慳。徑掃石床供晝寢，自憐詩骨尚堅頑。
趙尉送菜  其一 方岳
虛老空山學圃翁，荷鋤頭白雪髼鬆。芥臺如臂何曾夢，菜腦生筋漫自供。不料官園蒼玉束，絕勝禁臠紫駝峯。更煩詩手剪春雨，剩與一番風露胸。
趙尉送菜  其二 方岳
豈可常貧料此翁，齋盂頓有玉瓏鬆。春山藥草能同飯，夜雨茅堂未缺供。杞菊共傳寒綠賦，柴桑不隔紫霄峯。冰甆嚼出宮商羽，一洗人間芥蔕胸。
趙尉送菜  其三 方岳
山雲一塢住山翁，菘韭成畦带雪鬆。飛食肉奚關我事，乳蒸豚亦爲誰供。衡茅高枕人間世，蓑笠歸鋤雨外峯。曾讀坡公菜羹賦，斷無塵土到奇胸。
江尉見過 方岳
夢筆諸郎住筆峰，斷橋春水肯過從。千巖萬壑真仙吏，兩屨一蓑予老農。鐵硬脊梁長偃蹇，糊塗面目易迎逢。半生誤我難相誤，只許秋崖獨自惷。
太廟齋宿 方岳
正爾梅蒸苦翳霾，翛然清廟得心齋。雲連魏闕天尤近，樹暗吳山雨亦佳。黄道正中垂日月，赤囊猶遽接江淮。思皇列考神靈在，儻許孤臣借玉階。
山中  其一 方岳
莫怪山翁老更迂，竹庵終日一團蒲。萬言萬當不如默，百技百窮同是愚。往事自驚天大膽，近詩空撚雪成鬚。未憂卒歲無衣褐，紫鳳天吳拆海圖。
山中  其二 方岳
長嘯出門山月高，古來寧獨我蓬蒿。拙於生事豈無粥，猶有故情焉用袍。壠畝桑麻豳雅頌，亭臯木葉楚離騷。不知公相今誰是，已與人間久絕交。
山中  其三 方岳
野煙啼鳥各忻然，一枕山籬又幾年。不可奈何天有命，久當已矣世無緣。跨牛仰面自橫笛，騎鶴纏腰那辦錢。蘆葦秋聲石橋月，只餐荷氣亦成仙。
山中  其四 方岳
半塢幽深近物情，一筇老健愜山行。月於水底見逾好，風打松邊過便清。鶴睡不驚舂藥臼，鳥啼時作讀書聲。山翁兩手渾無用，只把犂鋤做太平。
山中  其五 方岳
剩斸荒寒地百弓，儘供弄月與吟風。太平世界豐登外，小有洞天閒適中。野服染成駝樣褐，山花開到鴈來紅。夕陽籬落誰呼喚，盂酒蹄肩賽社翁。
山中  其六 方岳
無心出岫懶於雲，生死交情一付君。五柳當門陶令宅，百梅共塢老逋墳。山雖甚淺略堪隠，硯不能靈併可焚。我亦平生輕俗子，向來魚鳥自同羣。
次韻才老 方岳
藏拙欲分蘿月陰，十年回首愧重臨。吾徒空倚橫天劍，此老長閒布地金。案有法華山寂寂，門無俗客竹深深。瘦藤莫厭頻來往，同社壺觴手自斟。
性老致廬山茶 方岳
枉作江南半世人，安知五老不吾嗔。自參茶壑風煙美，略識廬山面目真。澗汲每思佳客共，雲眠誰謂老師貧。秋崖只有詩如此，回向山靈報答春。
息軒 方岳
種田儘辦甕頭春，倦矣風波謾損神。萬事不償雙短鬢，百年等是一微塵。祇今蝸戰誰知誤，凡我同盟人認真。夢亦妄生顛倒想，何如明月自由人。
入局 方岳
鴈鶩行餘紙尾箝，岸湖老屋壓題籤。印文生綠空藏柜，草色蟠青欲刺簷。茶話略無塵土雜，荷香剩有水風兼。官曹那得閒如此，亦奉一囊慙屬厭。
僦舍 方岳
僦舍真如百漏船，一番風雨一騷然。從頭避席遍遷坐，併手移書已絕編。歎息敢爲三宿戀，支吾那得一囊錢。世間事更多如屋，聊復因循過目前。
葛帳 方岳
水紋湘簟碧雲厨，從舊詩窮一例無。豹脚羣飛相料理，麈毛併落不支吾。泠然欲作乘風興，老去誰臨却暑圖。付與北窗黄葛帳，逍遥略與世人俱。
水月園送王侍郎 方岳
送別孤山步繞湖，闌干盡處倚菰蒲。翁之樂者山林也，客亦知夫水月乎。萬事不如歸自好，百年聊與醉爲徒。藕花初醒蓴絲老，喚住罾船鱠腹腴。
次韻章太博遷匠丞不入  其一 方岳
誰喚山民亦此來，蒼浪猶带野田埃。秋風吊古琴三疊，夜雨論文酒一杯。巨筆瀉成鸚鵡賦，細書飛過鳳凰臺。恨君不入秋堂瑣，校定雄文鼎亞魁。
次韻章太博遷匠丞不入  其二 方岳
問字無人載酒來，渴思老瓦洗晴埃。半生自作鷗盟主，何物遽移蛇影杯。官品强令松出世，家園苦憶芥生臺。青衫潦倒枯荷似，慙媿爐亭夜聚魁。
次韻章太博遷匠丞不入  其三 方岳
解頤鼎鼎得匡來，浄洗詩脾萬古埃。何以報君青玉案，誰其醑我紫霞杯。此生只可誇耕墅，小藁曾經到講臺。富貴自嫌吟骨瘦，底須雌甲問河魁。
直汀晚望 方岳
沙頭新雨沒潮痕，獨立蒼茫欲斷魂。如以長江限南北，何堪醜虜共乾坤。中年歲月疾飛鳥，舊隠文移驚夜猿。鷗鷺不能知許事，煙寒袖手與誰論。
泊龍灣 方岳
安得蓬籠雨一蓑，蘆花深處卧煙波。籌邊事付韓擒虎，種樹書傳郭橐駝。從古市朝如此耳，攙閒天地奈之何。秫田雖少亦堪釀，底處不容人醉歌。
登瓜步山 方岳
繫船孤嶼重躋攀，衰草荒煙亦厚顔。丁日不爲春燕許，卯年猶放佛狸還。諸賢所恃江千尺，此虜奚爲第一間。欲訪前朝無故老，浪痕自濺蘚花斑。
次韻徐太博  其一 方岳
宗派鸕鷀煙雨外，釣蓑能得幾多清。坐無相印田二頃，撚到吟髭雪幾莖。剡曲船今寒昨夢，灞橋馿亦笑塵纓。南州高士難爲客，相許相從文字盟。
次韻徐太博  其二 方岳
沈郎吟處秋風老，今代何人詩斗南。鍊石補天君特妙，追雲逐月我何堪。極知才倍曹丕十，不但人如漢傑三。欲與東湖傳活法，當家衣鉢付誰參。
次韻徐太博  其三 方岳
湖山雨過晚雲濕，解榻文堂夢亦清。秋入黄香金粟粟，苔侵蒼翠玉莖莖。蟲魚枉註書連屋，蠻觸令人笑絕纓。講罷肯同詩保社，有如江水敢寒盟。
次韻徐太博  其四 方岳
蘆荻花寒山月小，西風吹鴈又江南。夜談往事六太息，老覺吾儕七不堪。舉世人情如格五，平生分量等朝三。次山亦復漫吾耳，清夢何曾到四參。
次韻牟監簿齋宮 方岳
蠻觸追奔競一豪，市朝酣戰萬靈鼉。齋房只在秋山外，吟卷自隨明月多。問字人須煩謝絕，敲門僧亦莫誰何。竹宮曾見神君否，且乞天瓢爲挽河。
是夕雨再用韻 方岳
生計蕭條老杜陵，秋風檢點又東屯。碧雲句好山圍屋，黄葉村深僧扣門。雨滑且留煨芋栗，夜長聊欲話田園。棹歌笑指風僧耳，已喜聞思斷一根。
漫興 方岳
秋風寂寞斷過從，只有殘書伴夜蛬。官職到頭三品石，世情對面九疑峯。人間漫浪老元結，鬼物揶揄劉伯龍。明日黄花定何似，無錢相待若爲容。
古巖 方岳
廿年前此借僧單，留得松聲入夢寒。歲月可驚吾輩老，風煙仍作故人看。山泉與佛結茶供，石屋無人蝕蘚瘢。亭角雨晴秋更碧，斷雲片片泊欄干。
晚眺 方岳
晴沙漠漠水沄沄，更倚翠微搔白紛。不可以風秋後葉，何傷於月晚來雲。憂時自有夔龍在，投老政須麛鹿羣。旋拾枯松澆瀑布，小奚亦足張吾軍。
七夕 方岳
明河此夕會雙星，滓穢圓清太不經。牛豈其然耕觳觫，女何爲者嫁娉婷。閒中但覺人間巧，老去誰邀帝子靈。千古文章柳州事，解將蹇拙說惺惺。
題登雲約 方岳
昨夜秋風到漢庭，又催鵬翮上青冥。同年前有三人傑，渾化今聯千佛經。路入桂花通月府，筆摇霜氣動文星。宮商十四絃俱應，總向祁山一處聽。
偶題 方岳
空煩社友問何如，筋力猶堪月下鉏。爲米折腰長乞米，緣書損目苦觀書。山翁迂闊每如此，吾道寂寥誰與居。獨立西風人自老，枉悲宋玉不關渠。
野步  其一 方岳
秋風欲下題詩葉，午枕初醒破悶茶。六七里行溪詰曲，二三子共酒讙譁。乾坤何似一傳舍，日月不停雙轉車。富貴政妨人作樂，抵須辛苦問乘槎。
野步  其二 方岳
雲埋莎徑閒看竹，瀑煮松風旋作茶。山骨未如詩骨瘦，澗聲欲亂語聲譁。相逢杯有友名玉，所恨坐無人姓車。到手新詩遣誰寫，驚鴉棲壁落枯槎。
送別趙尉 方岳
細草輕煙畫出愁，一船明月大刀頭。苔痕欲暗藍田記，楓葉正寒江渚樓。無酒可澆鸚鵡賦，有山頻典鷫鸘裘。功名正恐不免耳，拄笏練溪南北秋。
次韻吳侍郎同集硯山 方岳
晚寒閒袖揮毫手，曲角欄干倚斷雲。丘壑儘容詩獨步，江淮相望月平分。艱難鬢葆成霜茁，冷落梅花带雪芬。酒不能平詩磊磈，盃行到手已醺醺。
再用韻酬退庵侍郎 方岳
飛蓋重臨霜葉老，江山吞吐自煙雲。詩情不論隔千里，酒令何妨寬一分。到處經行多舊感，等閒談笑亦奇芬。平生不負梅花月，未是黄昏已半醺。
瓜洲晚渡 方岳
天地中間一葉舟，與鷗等是此生浮。江淮千里水天碧，南北六朝煙樹愁。浪挾禹功吞巨海，寺騎媧石礙中流。漁蓑不涉興亡事，自醉自醒今白頭。
晚眺 方岳
摩挲倦眼風煙上，萬木歸根葉已零。衰髮不知何事白，遥岑只是舊時青。功名一夢屈伸肘，身世百年長短亭。莫向夕陽多感慨，夜寒重勘相牛經。
次韻  其一 方岳
書冊元非幕府才，江山牽率老夫來。略分秋色歸吟卷，又誤春簑下釣臺。有意及時常轗軻，無心於物莫驚猜。幽居亦有窮生活，麥隴蔬畦手自栽。
次韻  其二 方岳
久矣寒窗美曲肱，絕交書到短檠燈。向來問舍漁樵侶，肯作歸堂粥飯僧。耕罷夕陽牛觳觫，睡殘明月鶴鬅鬙。年來老懶略相似，見兔何能便放鷹。
次韻秋夜 方岳
雨浥浮梁逗碧紗，短更催睡不停撾。一聲鴈带塞愁過，八月槎隨鄉信賒。別後故人頻入夢，秋來燕子已還家。相逢却喜詩無恙，醉墨淋漓黑老鴉。
中秋 方岳
曉入雲堂已起單，病留法喜太無端。當塗月擬中秋見，建鄴水仍江上寒。與世不供三笑別，暮年轉覺四并難。鸕鷀杓有銅花綠，最負今宵白玉盤。
月夜 方岳
人間執熱難爲睡，起聽松風視月明。天浄略無雲一點，夜深已是鶴三更。自經秋後可曾雨，纔入山來如許清。能得幾多殘暑在，草根何處不蛩聲。
閏中秋 方岳
摩挲倦眼一登樓，鴈落寒聲半古愁。付與老天推甲子，徑將明月閏中秋。功名不直一杯水，人世寧須萬戶侯。坐對青山談到此，政應舉白與君浮。
月墅 方岳
老我初營茅蓋頭，墅成林壑恰中秋。詩人例合三間月，餘子從教百尺樓。已斸荒畦秧早韭，旋呼老瓦壓新篘。客來問字煩傳語，扣角前岡政飯牛。
次韻梁倅中秋日雨 方岳
天公不吝常時月，每到中秋苦作難。醽醁又孤今夕醉，梧桐仍是去年寒。萍花風老鱸魚夢，蘆葉雨宜鷗鷺看。我欲與公天柱去，月明多處倚闌干。
次韻梁倅 方岳
只與青山對面居，白雲侵屨有詩無。故人咫尺隔千里，明月嬋娟共一壺。鷗鷺盟應憐久客，梧桐雨亦問歸塗。近來煞得秋風力，老桂吹香滿座隅。
此君亭 方岳
此君雅有冰雪操，阿堵難爲金石交。亭上月明晚色浄，江頭潮落秋聲高。舉杯相屬非俗物，著我於中亦世豪。對之清坐欲忘日，凜有直氣如吾曹。
送胡兄歸嶽 方岳
風飽橫江十幅蒲，秋聲正有玉花鱸。淮渜一夢雨中別，嶽麓諸峯天下無。場屋抵須新議論，書堂更做好規模。未知雪徑青燈夜，誰記臨分岸岸蘆。
次韻吳殿撰多景樓見寄 方岳
多情王粲怕登樓，誰遣人間汗漫遊。蓴菜夢回千里月，蘋花老却一江秋。人如沙燕年年別，騷到湘纍字字愁。正爾相觀衣带水，角聲孤起暮雲稠。
旅思 方岳
索米長安鬢易絲，向來書劍亦奚爲。無詩傳與雞林去，有賦羞令狗監知。兩戒山河饒虎落，五湖煙水欠鴟夷。喜無光範三書草，此段差强韓退之。
寄友人 方岳
面熟青山亦故人，霜逢肯負月粼粼。如聞行李且家住，未必梅花知路貧。薺老自堪供野飯，罾寒誰與鱠溪鱗。商量只有歸耕是，不料歸耕也誤身。
次韻葉兄雲崖 方岳
以酒爲鄉墨作莊，厓寒雲亦爲詩忙。春山藥草誰同斸，雲逕梅花只自香。竹不礙山青入戶，蘚緣謝客綠侵床。豈無楓葉吳江句，夜雨何時稻韭黄。
客有餉水母線者坐人賦之因次其韻 方岳
蒼潮漱雪儘風流，寒擁春沙了雋遊。霜髓英英矜客夢，冰絲一一做詩愁。有騷風味秋能老，非酒生涯誰與酬。解佩楚臯雲杳渺，月明正在玉搔頭。
山行  其一 方岳
歲晚誰同澗谷槃，一牛呼犢野煙寒。村如有雪蕎花白，山未著霜桐葉丹。是處豐登茅店酒，老夫閒散竹皮冠。醉歸更草郊居賦，傳與詩人作畫看。
山行  其二 方岳
亦笑先生蔬一槃，雲沈作塢卧荒寒。童顔併已無班白，槁面舊曾如渥丹。底用魚烹雙素尺，共知鶴化一黄冠。芙蓉冷落秋蕭索，只有籬花耐久看。
送別季觀 方岳
山留遷客秋風寺，想得梧桐怨夜長。正欠蹇馿相就語，其如征燕欲歸忙。蘋花思與晴江渺，桂樹寒生老月香。一路有詩煩拾取，寄書猶及鴈前霜。
偶閲夷堅志見梁鄭公有九月梅花詩因復次韻 方岳
秋容正待滿林雪，春色因何到草堂。地脈頓回消息早，天葩不作等閒香。丹楓欲老已如許，黄菊同時未敢芳。不等歲寒催鼎實，角聲自與月平章。
道中 方岳
山寒苦厭連宵雨，溪滑頓添兼尺水。輿行兩驛費十程，篷卧一篙餘百里。世事乘除類如此，人生俛仰知何似。紫螯美不負秋風，但媿前頭子陵耳。
呈知郡汪少卿 方岳
集英賜對已專城，竟拂爐煙上翠瀛。蹕靜共傳新太守，硯寒仍是舊書生。詩如霜月五更曉，人與梅花一樣清。昨夜紫陽山雪外，漏傳鼓角亦分明。
次韻汪少卿禱雪有感 方岳
梅梢了未知寒在，剪取清溪作雪飛。正草綠章箋玉帝，頓驚碧宙舞瑶妃。賣刀我亦耕侯土，歌袴今誰典客衣。想得夜窗春滿袖，燕彜香煖醉吟歸。
陪汪少卿遊紫陽次梁倅韻 方岳
此行許老亦津津，連夜催將雪樹春。溪隔便無塵土事，山矜便識謫僊人。雲依欄過香仍濕，墨带冰磨句轉新。丘壑自容吾入社，不論五馬兩朱輪。
三巖 方岳
山入蒼州翠作層，何年鑿此玉崚嶒。瀑從峭壁飛將落，雪沍蒼崖危欲崩。寺老尚堪支古佛，地靈不肯著凡僧。定應嫌客留名姓，雲逼人寒一硯冰。
簡竹外 方岳
山肯相容作此行，又携老石寄江城。毛錐於我獨無補，歡伯向人如有情。幾夢不知連鴈遠，一詩元只爲梅清。蹇馿欲過吳門尉，雲凍商量雪未成。
得家信 方岳
雲凍窗櫺香未殘，月欹沙渚角聲乾。相思千里夢初斷，又是五更霜正寒。客路不知花代謝，家書只報竹平安。詩情却與山如舊，但做吾鄉一等看。
次韻方叔 方岳
江樓識面一跫然，語带煙霞似欲仙。山雨竟寒清夜約，好風吹落碧雲篇。相逢客路思歸日，幾立梅花欲暮天。有興話詩吾儻住，一蓑須辦雪溪船。
簡王尉借書畫 方岳
雪屋燈寒費廿年，春臯悔不早歸田。書無靈聖今猶爾，句有神奇亦偶然。如此溪山那得酒，幸而風月不論錢。三三習氣除難盡，忽憶朱家書畫船。
次韻山居  其一 方岳
孤亭危受衆峯朝，歲晚移床借避囂。梅次第花春漠漠，鶴相隨睡夜寥寥。諸公安用怒生癭，老子豈爲饑折腰。更入亂雲深處去，極知與世不同條。
次韻山居  其二 方岳
諸老鳴靴日上朝，有人幽處厭喧囂。江鄉十月稻成熟，茅屋一燈山寂寥。天不與生犀插腦，人今能幾寶圍腰。從吾所好寧相誤，洙泗壇荒有玉條。
次韻山居  其三 方岳
文如翻海百川朝，不說從前兩耳囂。徑與此山俱寂寂，未應吾道竟寥寥。一生不辦雕龍口，十萬誰纏騎鶴腰。但得草茅休歇去，何如快活有新條。
次韻山居  其四 方岳
閒民亦幸樂清朝，蓑笠過從語不囂。儵忽豈能知混沌，玄冥頗亦識參寥。年華鼎鼎分杯面，筋力時時借樹腰。月冷霜寒驚鶴帳，住山活計太蕭條。
重題釣臺 方岳
落帆曾傍蘆花宿，借得先生月一灘。鷗鳥未忘吾道在，江山肯作故人看。樹昏斷岸潮聲急，雪洗孤臺石罅寒。最喜吾宗詩有派，每依蒼石插檣竿。
送客 方岳
瘦馬孤征雪滿衣，山長誰不念庭闈。燈寒竹屋無人共，月到梅花有夢歸。抵掌相逢連夕語，轉頭頓覺十年非。武夷人老君行矣，莫待墨池春浪肥。
次韻鄭省倉見寄  其一 方岳
倦客京華鬢已疎，詩顛草聖了無餘。別離菊酒纔秋晚，流落椒盤忽歲除。東閣士應羞噲伍，北山人有絕秦書。草蘆十具牛如辦，却是求田勝本初。
次韻鄭省倉見寄  其二 方岳
老年夢不到歌姝，一笑離尊孰與娛。歲事沈沈江上月，時情汎汎水中鳬。路貧如此誰來往，山意於人定有無。牢落不堪持說似，詩成時一寄奚奴。
訪張居卿不值 方岳
與客敲門野竹邊，蹇馿何許兀吟鞭。蒼頭不訪孤山鶴，素手空回剡曲船。書不療饑聊爾耳，酒能作病豈其然。曾留一則山中話，可問南湖雪後天。
湖上 方岳
老藤支我步湖滣，借與晴光一欠伸。楊柳得春青眼舊，山巒留雪白頭新。鐵琅璫語尋齋鉢，銀鱍剌肥收釣緡。有兩黄冠共棋局，相携便作所歡人。
易地昭武去之日與家人集新作南門書水鏡壁上蓋十一月廿六也 方岳
晦庵呼我住山南，五老人知百不堪。極目無窮江渺渺，滿頭歸去雪毿毿。吾生只可龜藏六，世事何如狙賦三。政有梅花管迎送，歲寒行路飽曾諳。
十二月二十四日雪蓋予三年于淮纔見此耳時東師援淝水捷書西來走筆呈趙公借官奴與幕友一醉 方岳
淝水風聲欲破苻，文城雪意趁禽吳。詩筒擬醉玉跳脫，捷羽已飛金僕姑。剡曲但能乘興逸，灞橋僅不負詩癯。那知莫府文書外，更解飛瓊打陣圖。
除日雪甚約客不至乃擁貂驟馬于郊外獨飲摘星樓舉鞭謝客曰未可使城中諸公知之但當誇與灞橋馿子上鄭五耳 方岳
揚州二十四橋月，莫作灞橋同調看。詩果位登銀色界，酒風流倚玉闌干。六花比似瓊花巧，一歲翻成兩歲寒。明日屠蘇催短鬢，過從更覺欠袁安。
催雪 方岳
作箋擬上朝元殿，爲說梅須雪轉香。杯雋已生詩意思，硯寒更作夜商量。輕明玉費天工巧，頃刻花催帝子忙。醉夢蓬萊宮闕冷，共題新曲按霓裳。
次韻梁權郡喜雪 方岳
雪易商量不等詩，徑傳寒令舞冰夷。夢分曉殿香仍悄，心到春蓑帝未知。擬寄新花誇北客，共憐英氣小南枝。凍雲滿有豐年意，併與農謠入燕彝。
雪作泊七里灘 方岳
春聲賓鴈鴈賓年，倚盡沙頭欲暮天。蒼石生成嚴子瀨，雪篷畫出剡溪船。相望江樹隔千里，不與梅花留一錢。此去更尋林處士，南山之後北山前。
次韻汪少卿雪晴 方岳
夜寒吹角落孤城，吹得詩成天未明。雪沍賓鴻催歲事，霜晴烏鳥作春聲。一床書老客中夢，二頃田微郭外耕。但得年豐歌袴飲，茅齋猶有舊甆觥。
次韻陳祭酒喜雪  其一 方岳
曉聽爐亭瀉竹聲，老仙呵墨已詩成。春連宇宙開皇極，天與君王作太平。草木有生皆潤澤，山河無處不清明。寒蓑莫袖垂綸手，萬里長江一艇橫。
次韻陳祭酒喜雪  其二 方岳
飛到裘茸不肯飛，危樵孤倚暮江時。袁安家在鴻濛外，剡曲人誰汗漫期。氛祲不傳青海箭，豐年又入紫皇詩。春風吹落人間世，只有梅花聖得知。
餐雪轆轤體 方岳
酒渴來時海不供，山寒餐玉有奇功。柘漿滴處絲糕紫，冰盌擎將片腦鬆。透骨洗清煙火氣，滿腔頓著水晶宮。人間塵土何堪住，徑住瓊瑶第一峯。
歲晚 方岳
山雲之東東復東，一蓑寂歷鳴霜風。儻來軒冕外物外，別有宇宙中扃中。春容已自柳梢碧，人面未必桃花紅。六十看看遽如許，世間白髮何曾公。
除夜 方岳
雪甕冰齏了歲除，停杯且聽話迂疎。山居雖窄可無竹，家計甚貧猶有書。但覺是非驚化鶴，不將喜怒等羣狙。耦耕久與鄰翁約，春雨寧辭手拮据。
歲朝 方岳
青山不似歲華老，白酒最於鷗鳥親。十事九休書作祟，百無一有硯生春。貧中只是尋常日，醉裏何知見在身。却喜東風公道在，池塘吹綠漲痕新。
約劉良叔觀苔梅  其一 方岳
雪侵橫驛苔枝古，莫作江南一樣看。醖藉春情何遜老，稜層詩骨孟郊寒。也知餘子十分俗，雅有書生半點酸。政恐劉郎識桃耳，相從冷澹亦良難。
約劉良叔觀苔梅  其二 方岳
黄昏疎影橫斜月，說似詩人仔細看。蘚樹卧龍鱗甲老，霜橋立馬骨毛寒。共尋雪句心猶苦，只嚼冰鬚齒亦酸。涪老未爲知己在，水仙畢竟弟兄難。
約劉良叔觀苔梅  其三 方岳
自洗銅壺倚碧欄，丁寧莫遣俗人看。春柔轉覺沈郎瘦，雨重那知范叔寒。東閣酒深詩興浩，南枝月冷角聲酸。孤山逋老曾題品，到得吾曹著語難。
約劉良叔觀苔梅  其四 方岳
白玉爲堂月一欄，何如茅屋雪中看。笑堪索否便堪醉，盟可尋歟不可寒。枝北春風驚婉娩，江南煙雨幾悲酸。清香吹落騷人手，墨妙筆精并二難。
約劉良叔觀苔梅  其五 方岳
水曹爲骨逋爲髓，風雪灞橋誰共看。千里夢回歸路遠，一枝春占暮江寒。飛飛兩片猶堪醉，點點晴香亦带酸。雙玉瓶乾情正洽，與君落筆不辭難。
以梅送王尉  其一 方岳
雪澗偶逢山澤癯，相携茅屋對團蒲。古心不爲世情改，老氣了非流俗徒。三讀離騷多楚怨，一生知己只林逋。詩成不值渠爲伴，持醉主人雙玉壺。
以梅送王尉  其二 方岳
才有騷情例合癯，只銷清供老伊蒲。孔方兄自非吾黨，木上座堪尋酒徒。寄子梅花逢驛使，敗人詩興苦催逋。夜寒夢到西窗竹，明月一床冰一壺。
正月盡山間梅花猶有未放者 方岳
南枝寒盡著花遲，入我新年第一詩。明月向人應有語，老天於物本無私。自逋之後誰相得，未雪以前春不知。儘讓世間凡草木，再三守此歲寒姿。
次韻海棠  其一 方岳
暖酣翠袖倚清妍，露洗輕紅待舉鞭。嬌懶不知春二月，風流堪聘晉諸賢。天生富貴家何在，花有神仙譜未編。誰鎖二喬深院落，只將愁思過年年。
次韻海棠  其二 方岳
殘風剩雨今如此，莫遣臙脂雪滿枝。洛浦夢酣花半醉，華清浴困手雙垂。一杯而別亦何恨，十日之春能幾時。不遇少陵休悵惋，醉中試作補亡詩。
次韻 方岳
海棠寂寂香埋玉，山雨浪浪負雙足。閉門長憾虎頭癡，對客不供貂尾續。徑呼伯雅相拍浮，試坐毛錐三沐浴。滿身花片爲誰春，政欠太虛明月燭。
海棠盛開而雨  其一 方岳
閉門十日雨淋漓，洗盡紅香了未知。纔一霎晴齊睡去，幾何人見半開時。世無解語玉超脫，春欲負予金屈巵。自是晦明天不定，非干工部欠渠詩。
海棠盛開而雨  其二 方岳
醉紅睡去不勝扶，遮盡丹荑蓋綠蕪。四立壁成花世界，一年春在錦屠蘇。山中富貴遽如許，詩外豪奢有是夫。已與婦謀須斗酒，不知明日定晴無。
又次韻謝司法 方岳
風光已是二分時，翻覆人間幾局棋。山雨不容春到眼，海棠無復曉凝脂。情懷未必禽魚識，歲月何堪駟馬追。只有荼䕷香似酒，等閒開自不妨遲。
接花 方岳
楚籜并刀社雨前，掇紅接紫自年年。顛風稗子僧成佛，白日爛柯人詐仙。半霎時移愚智性，一丸泥奪化工權。可憐人自生荆棘，却變初心失本然。
種瑞香 方岳
自種幽香傍短櫺，荷鋤政用雨冥冥。山家安得瑞龍腦，春事不專紅鶴翎。持向東風論甲乙，與遮西日費丁寧。何年得似熏籠錦，茗盌時時爲乞靈。
食猫筍 方岳
此君乃有寧馨兒，犀角豐盈玉不如。老去煙姿元聳壑，生來風骨已專車。詩腸慣識貓頭筍，食指寧知熊掌魚。莫遣匆匆上竿綠，一春心事政關渠。
楊妃牡丹 方岳
馬嵬殘恨久銷沈，花撚粧痕尚不禁。當日願爲連理木，春風不負合歡心。病維摩減詩情盡，窮孟嘗添酒債深。醉面欲醒如有舊，沈香亭北記曾吟。
次韻牡丹 方岳
洛陽兒女惜花殘，認得愁痕入黛巒。夜雨正驚春冉冉，晴風欲墮玉珊珊。一詩自直連城璧，千葉誰分徑尺槃。煩與丁寧留醉在，窗綃深掩護輕寒。
答惠牡丹 方岳
不識桃花過一年，已甘無分牡丹邊。開園肯剪夜欄雨，抱甕亟分山澗泉。書室乍驚春富貴，草廬誰結酒因緣。如聞花貢今成例，獨未時情也自賢。
水仙初花 方岳
叢叢低綠玉參差，抱甕春畦手自治。地暖乍離煙雨氣，歲寒不改雪霜姿。太真妃以香爲骨，虢國人嫌粉涴眉。莫道秋崖無造化，解令朽壤出神奇。
晚汎草塘有魚入舟呼童鱠之適見瑞蓮駢植與客賦首尾吟  其一 方岳
草塘晚汎亦佳哉，誰爲貧謀獻鱠才。自入船來銀潑剌，且留客共月徘徊。不須溪友投竿線，徑與詩人上酒盃。著意出奇殊未也，柳邊又報瑞蓮開。
晚汎草塘有魚入舟呼童鱠之適見瑞蓮駢植與客賦首尾吟  其二 方岳
柳邊又報瑞蓮開，持與南薰討論來。君子花寧兒女態，隠居人豈艷陽才。一經在昔曾雙薦，三世於今不異財。自有老天知我在，草塘晚汎亦佳哉。
次韻瑞蓮 方岳
得種初非相府蓮，誰令連蔕擢山泉。東西玉已幾相屬，大小喬今雙欲仙。塢曰荷嘉真是矣，人言花是豈其然。山居但憶遠公社，却與遺民孰後先。
效茶山詠楊梅 方岳
五月梅晴暑正袢，楊家亦有果堪攀。雪融火齊驪珠冷，粟起丹砂鶴頂殷。併與文園消午渴，不禁越女蹙春山。略如荔子仍同姓，直恐前身是阿環。
次韻紅蕉 方岳
霜林蕉葉尚橫陳，不易禁寒夜嚮晨。以貌取人通體似，其心如我別般春。兩年開就花何晚，千里移將句有神。待學伊蒲修浄供，自烹菡萏當猩唇。
次韻林同年見寄 方岳
水驛山城幾往來，雪鷗亦怪面生埃。徑歸不爲麒麟楦，多病竟孤鸚鵡杯。老子地寒餘草逕，廣文官冷合蘭臺。山居美不堪持贈，雲濕墮樵羹芋魁。
用韻簡趙尉無牡丹 方岳
亂山深處有誰來，詩硯荒寒一寸埃。特未可知天下事，斷無相負掌中杯。人傳梅隠近入幙，我但糟丘高築臺。竹友松朋真耐久，可曾將口問花魁。
三用韻酬沈同年 方岳
兩屨適從何許來，雙蓬無處避風埃。江湖誰共月千里，軒冕真同水一杯。縱有窮愁侵病骨，斷無榮辱到靈臺。只銷處士星明潤，未用三台入斗魁。
汪校正送鸚鵡 方岳
山中寂寞無與語，隴客適從何許來。每慨俗人言少味，寧知凡物忌多才。關山坐隔月千里，湖海相忘酒一杯。畢竟與渠毛羽別，窺簷羣雀漫驚猜。
寄范參政 方岳
逐客無書入帝城，靈光今闕幾公卿。當時何敢書三宿，諸老誰招魯兩生。雙碧崔嵬容雪卧，一黄觳觫了春耕。極知窮薄難爲力，猶幸林間識太平。
寄史監丞 方岳
雲卧空山抱月明，不將此手揖公卿。詩狂肯換五花馬，酒興徑乘雙玉缾。老子胸吞雲夢澤，夜寒筆捲雪濤聲。三生杜牧能容否，醉眼何妨一笑橫。
挽謝公王 方岳
白鹿遺書山澤癯，歸來花木儘堪娛。功名之夢晦庵晦，禮樂其家迂叟迂。雪屋一燈春夜半，竹山千古暮雲孤。雨寒愁絕蘭亭禊，靈壽空餘九老圖。
謝管轄挽詩 方岳
劍吼空山鶴夢寒，聶仙夜訪碧雲冠。兩山拔起煙塵外，一壑歸來天地寬。月滿石壇朝斗罷，雲眠竹所乞詩刊。松花落盡不知曉，留得殘碑與世看。
內翰程端明挽詩  其一 方岳
倒瀉銀河洗肺肝，初傳冰句落人間。吾州誰繼龍溪老，內相寧論豹尾斑。汲冢以來書盡讀，商盤而上筆追還。豈無名字藏金匱，只與君王丐一閒。
內翰程端明挽詩  其二 方岳
旋踵之間政事堂，掛冠神武一何忙。松風醉卧山前後，梅障留題春在亡。八十磻溪纔事業，百年落水自平章。老天肯使斯文墜，劍履已空笙鶴翔。
次韻程汪二兄投贈  其一 方岳
未論知己定誰歟，却恐春臯失故吾。窮老不隨時世薄，行藏猶識聖人汙。陶元亮已覺今是，祁孔賓毋費夜呼。便擬耕桑教豚犬，不令渠輩指之無。
次韻程汪二兄投贈  其二 方岳
誰放詞林出一頭，窮愁自欲著春秋。傳杯有手堪持蟹，解佩無刀可買牛。何苦文章驚海內，已甘煙雨老巖幽。芷汀蘭渚離騷在，付與春江自在流。
寄題鹽城方令君摇碧閣 方岳
有山無水山枯槁，有閣無書閣未清。作計者誰三太息，美君於此四難并。宰官身落秋城柝，處士星寒雪墅耕。蚤晚檣竿插蒼石，重拈禿筆與逢迎。
次韻程兄見寄 方岳
萬事於吾一羽輕，未忘情處聖人清。抵須賦奏長楊館，只以詩爲細柳營。歲月凋零霜後葉，交游聚散水中萍。短書忽到維摩室，未信已寒文字盟。
簡季桐廬 方岳
愧面何堪見客星，移舟且莫近前汀。鷗沙草長連江暗，蟹舍潮回带雨腥。歸去尚餘初繭栗，生來能費幾笭箵。詩腸一夜生芒角，試問故人雙玉缾。
始見臺章彈予面目可憎唇吻可畏 方岳
生無燕頷可封侯，貧有牛衣可省愁。老矣江湖雙短鬢，悠哉天地一歸舟。野夫疇昔友麋鹿，人世是非風馬牛。口角雌黄吾豈敢，併忘皮裏有春秋。
次韻辟雍同舍用予魁字韻 方岳
行輩參差落後來，未經老筆掃氛埃。閒知天地摩銅狄，莫誤春秋著玉杯。斷藁略堪供醤瓿，騷人徑欲築詩臺。更煩同舍郎題品，只欠同年舊榜魁。
送寺丞韓君守新安  其一 方岳
君家集有陸參序，老筆誇張歙大州。三百年來非昔比，二千石喜得今侯。早田已槁曾關念，舊石雖奇不到收。沃沃桑麻山雨外，歸歟甿亦買羸牛。
送寺丞韓君守新安  其二 方岳
吾州可但佳山水，薰沐詩書自不同。牧守曾留今相國，郡人況有我文公。諸賢雅欲相俎豆，一念底須多缿筒。三十六峰吟更筆，只將無事過年豐。
夢平山 方岳
擊楫濤江二十春，平生蹤跡已成陳。秋城一別芙蓉老，夜柝幾番楊柳新。社燕欲歸仍擇木，佛貍不死每驚塵。如聞露布今三捷，莫遣天驕返隻輪。
寄呂宗卿 方岳
昔我林臯麋鹿姿，云胡今我復來思。舟行嚴瀨多逢雨，山識吾宗少有詩。風月厭談當世事，乾坤獨與古人期。西湖煙水春無恙，坐想梅花聖得知。
次韻李君携示唐告 方岳
唐家甲乙尊門族，誰有流傳直到今。一代衣冠王子表，三朝雨露聖人心。曾經竹巷醉雙玉，盡出花綾諾百金。湖海半生今見子，摩挲未負老侵尋。
次韻黎倅 方岳
幸自青山肯見分，一蓑何不竟眠雲。魚肥西塞儘堪釣，鶴怨北山誰勒文。自脫唐衫尋輦路，只將周易對爐薰。追奔蠻觸非吾事，終欲茅廬老聘君。
次韻盧監 方岳
蘭亭人寂幾何年，著我糟丘亦冗員。尋訪雪溪無酒債，主張禊帖有詩權。千巖秀處書如堵，五月凉時藕似船。只麽拍浮真足矣，底須妄想到花邊。
次韻徐宰題岳王祠 方岳
殺氣猶纏岳字旗，秋風鐵馬已南歸。和之一字誤人國，今且百年遭禍機。白骨自荒公論在，青山良是物情非。羊腥犬穢長陵土，淚落囊封御筆依。
悼祭酒徐仁伯  其一 方岳
皇天老眼定何居，禍酷如公古亦稀。酖毒不令猜叔子，藥家誰實死顔畿。人心縱嶮難清白，世變不磨真是非。畢竟若爲書史冊，暮江倚徙淚沾衣。
悼祭酒徐仁伯  其二 方岳
同謁翹材話直前，別纔信宿訃驚傳。等之百世無今日，殺我三良不半年。公與朝端清到底，人言次相直如弦。奏篇共上寥陽殿，未必精忠隔九泉。
次韻徐宰齋宿學宮 方岳
孔堂雨宿盍儒簪，自與諸儒守誨箴。白髮一經流俗眼，青山千古聖賢心。夜窗燈冷書如堵，春草壇荒杏滿林。想得夢回科斗壁，隠然絲竹尚遺音。
別羣玉同舍 方岳
纔入蓬山路已迷，青虬夜吼又東西。荼䕷略有一日雅，蘚石未乾千佛題。冊府敲茶玄鶴舞，軍門草檄玉驄嘶。羣仙定說粗官在，臺史今占太白低。
次韻劉架閣和予壬寅入局詩 方岳
入開圖籍底須箝，誰校蓬山三萬籤。有竹兩窗聊下榻，爲梅一笑幾巡簷。虎頭食肉亦安用，熊掌與魚那得兼。好事人來勤載酒，縱無奇字不渠厭。
銓瑣 方岳
綠漬苔痕蝕斷碑，摩挲名字笑衰遲。雲寒昨夜人何似，雨鎖重門春不知。莫倚離騷堪僕命，從來造物亦兒癡。轉頭十五年前話，獨立東風舉似誰。
送滕廣叔銓試 方岳
矮屋曾分雪夜燈，相期各已上青冥。得官誰謂非黄甲，如我今猶祇白丁。別久不論清濁酒，情親或夢短長亭。一生科目十名上，自有君家舊典刑。
和知郡史監丞鹿鳴宴詩 方岳
文物聲明極盛秋，傅巖人不待形求。筆扛龍鼎雄豪在，手拔鯨牙汗漫遊。溫飽定知非雅意，治安誰與借前籌。老予曾到慈恩頂，更放諸賢出一頭。
縣送邸報 方岳
綠陰門巷冷沈沈，何許文書忽見尋。誰愛屋烏方引玉，同騎竹馬或登金。今吾久已忘人世，故紙焉能損道心。只有斷雲知此意，爲驅一雨洗山林。
次韻浄照 方岳
一筇一衲出山相，不道斯人故可人。我已久聞揮翰手，師寧相對坐禪身。山林有味青燈古，天地無情白髮新。認取本來真面目，瀑泉詩好未知津。
贈談命者 方岳
客有携詩夜扣扃，典衣何惜倒吾缾。山城難覓葡萄綠，竹火終强鵓鴿青。迕俗坐談捫蝨略，治生欲讀相牛經。向來人亦多稱好，正坐無錢語不靈。
贈術者王髯 方岳
王髯過我秋崖底，未識青囊且對棋。萬事只銷三字好，一生寬破百年癡。有田種秫便可耳，無分讀書姑寘之。苦勸勿寒場屋夢，此言却恐白鷗知。
次韻葉宗丞約遊括蒼 方岳
一詩不了蒼州債，曾泊春沙問水程。山自强如吾郡好，酒今聞有括灘清。文章未得半分力，故舊難忘少日情。已斸莓苔新種竹，恐無辭與此君盟。
題歸來館 方岳
莫問淵明隔幾塵，歸來甕面綠粼粼。醉眠明月元無價，對畫凌煙自有人。絕口不談當世事，掉頭寧作太平民。春來春去棋聲外，不管人間局面新。
與蔡吏部林直院別江樓 方岳
又拋蓑笠出山來，那得江鷗不見猜。一醉真成吞溟涬，三人曾共住蓬萊。翰林詞伯玉爲骨，直指繡衣霜作臺。莫笑樵溪窮太守，短篷煙雨亦佳哉。
小集垂絲海棠下  其一 方岳
春風定何物，所至成芳妍。牆陰樹憔悴，寧識歲月遷。今晨步吾屧，珠纓粲紅鮮。餘酲不勝扶，背面低晴煙。風日不貸人，坐恐隨翾翩。强起從吾遊，一笑俱嫣然。
小集垂絲海棠下  其二 方岳
酌我紫金盞，醉此紅玉蕤。爲經老天手，元氣之所滋。萬生有不齊，時至俱紛披。一一得自性，亦豈造化私。君看枝上花，榮落方自茲。所可必者性，不可違者時。
南窗偶書  其一 方岳
吾徒例迂疎，與世自少可。不工口囁嚅，正坐胸磊砢。折腰迂人情，高論常轗軻。歸哉夜窗雨，喜不失故我。琴尊日多暇，未覺此計左。秋風挾佳月，流光侑孤坐。持觴酹伯倫，彼豪真蜾蠃。
南窗偶書  其二 方岳
西風忽凄厲，皎月流素光。客從何方來，蘭佩芙蓉裳。揮琴發哀彈，夜寂山蒼蒼。可人者麴生，挽我無何鄉。醉中眇萬物，拄頰歌滄浪。
南窗偶書  其三 方岳
毛穎輕俗子，孔方疎吾曹。未須奴事錢，正可僕命騷。持此將安之，聊足以自豪。向來與諸儒，尚論夔與臯。此言終當酬，時命不我遭。欲語恐驚紛，卑之無甚高。
夢方飲藥或告之曰攻伐太過斯傷天和覺而識之 方岳
過恭爲足恭，過敬爲繆敬。禮猶不可過，況以毒攻病。甚毒傷沖和，一快喪軀命。萬事有厥中，毋使血氣橫。子姑小徐徐，亦或見自性。忽輕夢中語，克念可以聖。
和三四弟韻 方岳
清明乍佳遊，適與元巳并。但有松葉醪，寧須杏花餳。漁篷半篙綠，煙雨涵幽清。緬懷蘭亭人，高冢亦已平。空餘數行墨，日月老送迎。不知狂李白，醉面騎長鯨。宇宙曾幾何，一笑吾詩成。
用韻還學者詩卷 方岳
製芰以爲衣，緝荷以爲屋。樵水秋夜寒，悲風入琴曲。不怨山澤癯，有道式金玉。百年肘屈伸，萬事手翻覆。拙哉富貴人，胡椒不論斛。何如遺編詩，自足寄幽獨。貧者士之常，前言炳如燭。
畦菜 方岳
踏雲課園丁，趁雨鉏菜甲。土甘春繞畦，煙重曉携鍤。毋令蔓草滋，旋拾枯篠插。詩腸風露香，碧脆已可搯。誰言庾郎貧，未覺三韭乏。那知世有人，猶嫌萬錢狹。
丐祠不獲 方岳
老馬倦長路，歸鴻愜深林。廬山共江左，久已費越吟。樵川邈何方，豈解操南音。三書光範門，香火盟初心。頗聞丞相嗔，竟欲煩窺臨。寧知新種梅，條{艹拱}雪霜侵。誰與旋移竹，藝此十畝陰。所嗟飯不足，未能决投簪。出處方兩難，搔首成孤斟。
亨道至能對棋月下文振聞後堂歌聲逃席而起 方岳
高梧動凉吹，月色如新磨。吾儕冰雪胸，如此良夜何。二客信不凡，一局欲爛柯。中庭人語寂，玉佩鳴相摩。勝士何灑落，俗子誰譏訶。安得玉跳脫，酌我金叵羅。昭華不露面，獨繭抽長歌。徑令鄭子真，飛夢巫山阿。
泊釣臺 方岳
落帆鸕鷀步，倚策羊裘軒。紛披穉篠閒，森鬰古木尊。幽蹊石齒齒，醉袖風翻翻。緬懷臺上人，老蘚雙骭存。寧知天九重，不博月一痕。咄哉侯君旁，坐受富貴吞。先生無乃誤，肯與癡人言。吾詩亦贅矣，舐舌不可捫。
牛屋 方岳
苫以連茹茅，編以带葉篠。俾予繭栗犢，安卧煙雨曉。架犂初學耕，敲扑固不少。我廩何時高，爾室勿嫌小。半山月荒凉，四壁雲繚繞。相期一飽外，短笛秋渺渺。黄鍾忽滿脰，聲欲撼林杪。豈歎不耕人，華榱上雲表。
山行  其一 方岳
山欲窈而深，路欲繚而曲。向來始開荒，惟恐日不足。松行四五里，雲繞上下谷。振衣千仞岡，邀月噴橫玉。於今曾幾何，此與不可續。一筇筋力疲，籃笋或更僕。平生愛山心，安得兩黄鵠。昔如鴻翩翻，今如駒局促。盛衰固其常，細甚太倉粟。付之琉璃黄，澆以葡萄綠。
山行  其二 方岳
吾州固多士，霞珮相上下。懿哉考亭老，伊洛與並駕。清廟薦鼎彝，黄琮加繅藉。遂令晉之鄙，嗜學如嗜炙。豈徒挾老筆，秋風趁雄跨。奇文吐寒芒，明月夜相射。要當抱遺經，與帝陳廣厦。平津二三策，夫我則不暇。士以器識先，蘭鮑在所化。行矣其勉旃，勿爲子虛詫。
寄陳國錄 方岳
秋宵一何長，客夢一何短。坐爲識丁累，彈鋏落孤館。所思渺寒江，苦惜會面罕。豈無相携人，情話誰與款。昔爲爨下桐，今爲溝中斷。江風摇青燈，几硯塵欲滿。不慣事典籤，與子書亦嬾。傳聞教辟雍，如樂得嶰管。諸生聲利塵，頗欲一湔澣。何時夜雨床，共話晴雲盌。
感風謝客 方岳
閤閤官蛙鳴，齁齁老牛喘。政坐一朝喧，作此十日沴。天公信難料，氣候隨手轉。吾貧了目前，遽脫春衣典。寧知昨夜雪，縮若蠶作繭。坐令鼻流沫，客邪閉關犍。畏風甚防秋，畏酒甚把淺。呼童語之故，有客姑謝遣。使吾早自覺，安得訛謬舛。乃知天下事，以謹失者鮮。
採菌 方岳
溪行近里所，雪菌朵寒蘀。久晴危欲枯，抱甕日商略。可憐書生愚，爲口不計脚。龜腸慣饑虛，雞肋忍饞嚼。獨奇白雲芝，風露專一壑。自尋墮樵歸，遠掬飛泉瀹。此豈不足歟，更嫌村釀薄。世塗語百車，官倉陳一龠。胡爲犯譏彈，而負兩芒屩。甘餐自當肉，石鼎香漠漠。寧憶武昌魚，況復揚州鶴。
有以晦庵真跡見寄者乃寒栖精舍詩也因次其韻 方岳
富貴不可期，貧賤未易驕。山人乃爾昧，過眼風煙飄。鷦鷯一枝足，不知有層霄。我知古之人，千載俱寥寥。寒栖訪精舍，野綠摇輕𦨣。一屏直聳聳，萬里直蕘蕘。至今空堂雲，巾屨遺高標。笛聲橫者誰，有些不可招。却後五百年，容我摩青瑶。尚憐沈東陽，燕雀空喧囂。
夢有饟予寶器一奩者曰僧某甲入寂奉以別也一念不敢受當與善知識作供耳顧眡僧在傍恢然偉岸與之揖甚野劃然笑曰我不管也因墨格上筆書云老藤一枝孤雲萬里如是我聞我聞如是放筆趺坐而逝既覺因作偈言焉知僧非異人與予宿有緣契庶幾聞之 方岳
何師何許人，何用與世絕。向來修何行，於今得寂滅。復以何因緣，夢與老夫訣。是身如虛空，而有何差別。云何作我相，饟別何屑屑。彼分香賣履，何者謂豪傑。老師出世間，亦復何戀結。我法一切無，何以此寶訣。問寶何從來，豈爲我輩設。師今何方去，更吐廣長舌。
燕來巢 方岳
吾貧自無家，客戶寄村疃。槿籬月三間，荒寒天不管。燕亦何所聞，乃於我乎館。豈以菊未莎，而有竹可款。不叩富兒門，寧爲老夫伴。此意殊可人，然亦似吾懶。所須半丸泥，不費一秉稈。云胡及風薰，相宅無乃緩。勉哉爾翁姥，坐席寧暇暖。主人當賀成，落以晴雲盌。
次韻久雨 方岳
老我不解事，束書別溪堂。寧知十日雨，換此兩鬢霜。苔滑螾爭席，雲蒸蝸篆梁。移床夜避濕，仰見天隙光。長安亦何好，肯墮聲利場。人情愛吾廬，對此良自傷。蚤知一官誤，悔不三逕藏。沙觜竹萬箇，屋頭木千章。晴當相與屐，雨亦可以觴。毋令鼃黽曹，張王喧我傍。
客有致鸂鶒者 方岳
沙禽有鸂鶒，偕老矢靡他。語語浴晴渚，處處眠春莎。三生愛欲牽，不避弋者羅。雙籠致厓下，窮蹙愁相睋。吾將逸之歸，如此紅裳何。方池尺有咫，亦足供逶迤。眷言樹之柵，結屋如漁蓑。相攸奠爾居，謹勿思江河。豈但林外鳩，晴雨不我訛。人斯其視斯，妻柔而夫和。
答吳尚書 方岳
今夕復何夕，翠籠蒲艾香。明朝做端午，節物追楚鄉。客從何方來，寄我錦雲章。江山渺何許，宛然挹清揚。忽憶老先生，方上千歲觴。北園竹萬箇，想見清簟凉。安得子列子，御我蘚古傍。劇談坐抵掌，一吐冰雪腸。當時寫巴曲，本擬書數行。筆閣不得下，聊與歌慨慷。迺今亦復爾，歌短意則長。
社日以旱蔬食 方岳
驕陽挾融風，合力爲此旱。南山膚寸雲，六合望彌滿。怒吹不待族，赤日行火繖。幽窗幾長身，玉立拯蕭散。中乾不自持，槁項何足算。以茲占西疇，可想一本稈。社公亦耐事，水舊不渠管。方勤玉食憂，下令屠牛坦。坐令宰平手，無肉醉町畽。但聞寬大書，已責寧使緩。龍湫有潜鱗，鬰屈睡欲懶。移文頌風伯，九關誰可款。
秋熱  其一 方岳
衰老不耐暑，喜甚秋咫尺。秋來幾何時，炮煮乃爾劇。老夫大失望，亦自媿兩屐。青山吾故人，可想不可覿。農家請言田，使我舌屢唶。六月潴爲泥，七月稿爲腊。十無一二存，政苦蝗狼藉。吾饑不能臘，子熱不能夕。子熱猶可凉，吾饑那可常。
秋熱  其二 方岳
殘暑何姦雄，酷烈不肯退。穉秋太君子，斂避不敢對。薰風來無期，民慍良憒憒。吳牛方喘月，渴想蓐收代。金行既用事，炎赫乃故在。於今幾何時，秋夏終晦昧。畏熱如畏虎，悸汗流浹背。南山殷其雷，崛起雲霮䨴。誰當牋老天，與世思盥頮。風雨一洗之，此熱不可再。
與至能夜話 方岳
吾生如征鴻，歲月如脫兔。江上煙雨寒，花老春已暮。肯辭白髮親，我蓋坐貧故。文章未得力，儒冠豈余誤。至能我輩人，未隨時俗惡。青燈竹窗底，健論時一吐。風雷萬馬奔，滄溟百川赴。策名藉奉常，顔色若有迕。堂堂湖海豪，豈供折腰具。欲於我乎館，西山美無度。謹勿袖笏來，恐犯西山怒。
山莊書事 方岳
晨興抹兩屨，爲口見驅迫。課童督秋刈，野穫夜彭魄。田翁適過予，繿縷黑而瘠。具言土力貧，年登苦囏阨。一飯不自期，未議了稱責。昨者耆長來，名復掛欠籍。截絹入官輸，官怒邊幅窄。拋擲下堂階，退字印文赤。賣牛重買絲，篝燈不停息。明當扣東鄰，假牛下牟麥。久貧少人情，恐復不見借。既去重感傷，行行猶欠息。我歸不能眠，草根鳴蟋蟀。
八月十四夜對月 方岳
澄空四無雲，明月如凝霜。岸巾南窗下，領略今夕凉。鴟夷渴生塵，風味不可忘。欲上排九關，箋此世故忙。百年幾今夕，今我持空觴。竹君自可人，清影飛度牆。挹彼風露姿，浣此冰雪腸。明當醅甕熟，春溜翻糟床。良夜難虛拘，當復會此堂。所不償予言，有如明月光。
明日雨再用韻 方岳
竹君頗介特，高節凌秋霜。朝來雨聲寒，意色俱凄凉。此豈子敗盟，而不能相忘。秋色雨亦佳，遣我冥搜忙。離騷日在眼，捃摭方濫觴。安得靈運屐，共窺公幹牆。涉世三折肱，悲秋九迴腸。脫巾漉浮蛆，醉卧六尺床。竹意亦自持，儼立何堂堂。會當有良夜，披戶延寒光。
讀白詩效其體  其一 方岳
我貧良亦囏，未老生白鬚。策名奉常第，年已三十餘。半生苦無幾，寧不欲疾驅。山麋野而僻，所至皆崎嶇。一登督視府，兩駕太守車。意見有不合，索去不待炊。所以二十載，同一優侏儒。豈如雲水身，自適瓜芋區。夕吾酒一瓢，朝吾飯一盂。貧賤與富貴，本自無羞殊。寄語劉伯龍，毋煩鬼揶揄。
讀白詩效其體  其二 方岳
人生有窮達，不係才不才。造物所付與，聖賢不能回。君看孔孟氏，遇世何如哉。豈其有不如，王驩與桓魋。以茲自忖度，所遭已踰涯。前瞻固不反，後顧又可咍。同時第進士，或未離蒿萊。歸來亦云幸，瀟散月下盃。山池芰荷過，野岸芙蓉開。幅巾一筇竹，適可眠秋厓。
讀白詩效其體  其三 方岳
左耳聽比鄰，哀哀哭其夫。家破肉未寒，欲與死者俱。右耳聽嫠婦，呱呱哀其雛。夫亡僅一女，不自禁毒痡。攬衣夜向晨，鐃鼓何喧呼。誰何過喪車，送骨荒山隅。中年自多感，人世何所娛。聞見又如此，坐歎歲月徂。明朝計安出，痛飲真良圖。
徐仁伯侍郎挽詩 方岳
諸老遺書在，情親獨考亭。學卑時俗陋，文起衆人醒。壯筆扛周鼎，危言聳漢庭。羣公俱避易，吾道未凋零。綸綍泥封璽，蓬萊月鎖廳。冰霜寒挺操，霄漢倦梳翎。有碣留南劍，無心徙北溟。一襟梅野雪，半世草堂星。晚對螭坳墨，親探虎穴猩。豹關傳曉蹕，蟄戶動春霆。彼相隳人紀，臣言準老經。綱常通宇宙，機阱駭朝廷。躔宿驚霄隕，乾坤爲晝冥。囊封爭論切，詔敕費丁寧。憤極空流涕，時平竟失刑。憶曾歌楚些，忍復弔湘靈。光蝕星奎壁，冤沈古鼎鉶。茫茫千載恨，不盡月巖青。
寄題朱塘晦翁亭 方岳
吾州斷雲邊，山水則大好。不知幾何年，有一晦翁老。去爲考亭人，草樹日枯槁。兒時所釣遊，豈不槩懷抱。歸來乎令威，杖屨費幽討。寒綠翁家塘，昨夢幾傾倒。田田君子花，籍籍書带草。誰其月三間，聊以寄吾浩。翁今爲飛仙，落葉紛不掃。滕侯所書紳，歲月略可考。諸郎表章之，三峯倚晴昊。藐予抱遺書，生世恨不早。至今章句間，兀兀首空皓。緬懷草堂雲，春風動芹藻。